“Uzbek Tigers” юлдузи Ҳасанбой Дўсматов: Жангга тайёрман!\n3 март, 2017, 16:20 2368\nThe World Series Boxing (WSB) – Бутунжаҳон бокс сериялари VII мавсумидан ўрин олган “Uzbek Tigers” ва “Patriot Boxing Team” ўртасидаги учрашувнинг энг машҳур боксчиси, Олимпия ўйинлари ғолиби, Вэл Баркер кубоги соҳиби Ҳасанбой Дўсматов учрашув олдидан SPORTS,uz ахборот порталига қуйидагиларни гапириб берди.\n- Олимпия ўйинларидан сўнг эртага биринчи жангимни ўтказаман, - деди Ҳасанбой Дўсматов. - Янги мавсумга тайёргарликни январь ойидан бошлаганман. Учта ўқув-машғулот йиғинида қатнашдик. Тайёргарлигимиз маромида.\n2017 йилда ҳам юқори натижаларни кўрсатишга ҳаракат қиламиз. Хусусан, ва “Patriot Boxing Team” билан учрашувда рингга чиқадиган барча боксчиларимиз каби мен ҳам жангга ва ғалаба қозонишга тайёрман.\nСпортчи учун мухлисларнинг қўллқб-қувватлаб туриши муҳим омил ҳисобланади. Албатта, “Uzbek Tigers” жамоасининг ҳар бир аъзосини мухлисларимиз ўз олқишлари билан ғалабага ундаб туришига ишонаман. Эртага албатта ўзимизни кўрсатамиз!\nҲасанбой Дўсматов WSB турнирида умуман енгилмаган боксчи ҳисобланади. Ҳамюртимиз ушбу турнирда 11 маротаба рингга чиқиб, барча рақибларини мағлуб этган. Ўтган йили Ҳасанбой Дўсматов Россияда ўтказилган учрашувда эртанги рақиби Батор Сагалуев устидан ҳам ғалаба қозонган.


АҚШ Президенти Жорж Буш ўз маъмуриятининг Ироқдаги урушга қарши чиққан мамлакатлар компаниялари Ироқни қайта тиклаш шартномаларидан маҳрум қилгани ҳақидаги қарорини тўғри, деб ҳисоблашини билдирди:\n06 июн 2020, Тошкент вақти: 23:49\n- Мамлакатимиз эркак ва аëллари ҳарбий кийимларни ғурур билан кийиб, Ироқни озод этиш учун ўз ҳаëтини хавф остига қўйди. Бизга иттифоқдош мамлакатлар ҳарбийлари ҳам, Ироқни озод этиш учун ўз ҳаëтини хавф остига қўйди. АҚШнинг бундан кейин ҳам Ироқни қайта қуришга маблағ ажратишда давом этиши АҚШ ва бошқа коалиция қўшинларини ҳаëти ҳамон хавф остида эканлигини англатади, - деди Жорж Буш.\nОқ Уйнинг бу қарори Германия,Россия, Франция ҳамда Хитой томонидан танқид қилинди.\nГерманиядаги Focus журнали германиялик нео-фашистлар рус ультрамиллатчи гуруҳи билан ҳамкорликда Санкт-Петербургда ҳарбий машқлар ўтётгани ҳақда хабар қилди.\nФаоллар Чимкент ва Семей шаҳарларида ҳам акция ўтказилиши режалаштирган. Бу шаҳарларда ҳам фаоллар полиция томонидан қўлга олингани ҳақида хабарлар келиб тушмоқда.\n“Ўзбекгидроэнерго” Қашқадарёда учта ГЭС қурилиши учун тендер эълон қилди\nКанада коронавирусга қарши кураш учун Ўзбекистонга 185 минг доллар ажратади


Тошкент вилоятида сақланиб қолган ягона сардоба эътиборга муҳтож\nЎзМТДП Оҳангарон туман кенгаши томонидан маданий мерос объектлари ҳолатини ўрганиш, уларни қайта инвентаризация қилиш ишлари давом эттирилмоқда.\nПартия вакилларининг навбатдаги манзили тумандаги “Озодлик” қишлоқ фуқаролар йиғини ҳудудида жойлашган XVIII – XIV асрларга оид, Тошкент вилоятида ягона сақланиб қолган Сардоба архитектура ёдгорлиги бўлди.\nСардоба (форс. тож. сард — совуқ ва об — сув) — сув танқис ҳудудларда уни тўплаш ва сақлаш учун махсус қурилган гумбазли ҳовуз.\nРивоятларга кўра, Амир Темур аскарларига доимо икки ёки уч донадан ғишт олиб юришни буюрган. Булоқ бўйларида дам олганда ўша ғиштлардан сардоба қурдириб, дам олиш учун маскан ҳозирлар экан.\nТарихий манбаларда қайд этилишича, Соҳибқирон Амир Темур фармони билан қурилган сардобалар - Сирдарё, Тошкент, Қашқадарё, Сурхондарё ва Жиззах вилоятларида аниқланган.\nЎтмишда иссиқ ўлкамизда одамлар ичишга яроқли сув манбаини ҳамиша ҳам тополмаган. Шу боис, усти гумбаз билан ёпилган, доира шаклидаги чуқур ҳовуз ёки сувдонлар барпо этилган.\nМазкур сардобани қуриш жуда мураккаб ва узоқ вақтни талаб қилган бўлиб, унинг усти гумбаз шаклида, ҳовузининг диаметри 14-15 метр, чуқурлиги 10-15 метрни ташкил этган. Деворлари ва гумбази пишиқ ғишт ва ганч, пойдевори эса тарошланган тошлардан терилган. Сардобани қуриш учун ёғоч деярли ишлатилмаган.\nСардобага маҳаллий аҳоли “Қайнар-1”, “Қайнарбулоқ” дея ном берган.\nЎрганишлар натижасида қадимий Сардоба архитектура ёдгорлигининг бутунлай қаровсиз қолганлиги боис, йўқолиб кетиш арафасида эканлиги аниқланди.\nСардобанинг деворлари нураб, қулаб тушиш арафасида, том қисми эса аллақачон бузилиб кетган. Кадастр ҳужжатлари мавжуд эмас.


Фото: Цивилизацияни ютиб юборишга қодир табиат – рассом тасаввурида\nФото: Чарли Даволи\nЧарли Даволи – сайёрамиз келажагини ўзига хос суратда кўра оладиган истеъдодли фоторассом. У инсон ва табиат ўртасидаги қарама-қаршиликда табиат томонда бўлишни афзал билади. Чунки эртами-кечми табиат замонавий цивилизацияни ютиб юборишига ишонади.\nСюрреалистик фотография вакили ўз ижод намуналарини Instagram саҳифасига жойлаб боради.\nДаволи бу йилни фаол саёҳатларга сарфлаб, дунёнинг ярмини айланиб чиқди. Қаерда бўлмасин, шаҳар манзараларини суратга олди. У ёввойи табиат бу жойни қўлга киритиш учун кураш олиб борганида қандай кўринишда бўлишини тассавур қилишга уринди.\nШу тариқа «Табиат антиутопияси» лойиҳаси пайдо бўлди. Унда шаҳар манзаралари табиат томонидан забт этилган ва унинг хоҳишига кўра ўзгартирилган. Табиат ўзига тегишли маконни ўзи истаган тарзда қайта тақсимлайди. Йўлида учраган инсоният изларини «яксон қилади».\n“Сурхондарёйўлкўкалам” вилоятда табиат ва ҳаво мусаффолигига эришиш учун ҳаракат қилмоқда\nТабиат ва миллийлик уйғунлашганда: дунё аёлларининг анъанавий либослари (фото)\nАнтарктика акси, камалактоғ ва музликдаги мусаффолик – 2019 йилнинг энг яхши табиат манзаралари


Сийрат: Каъбанинг қайта қурилишида иштирок этишлари\nBy Исмоил Муҳаммад Яъқуб on 01/29/2019 СИЙРАТ ТАРИХ\nРасулуллоҳ соллаллоҳу алайҳи ва саллам ўттиз беш ёшда эканларида Қурайш Каъба биносини янгилашга қарор қилди. Унинг деворлари ёнғин ва сел каби офатлардан нураб, дарз кетган эди. Каъба Иброҳим алайҳиссалом замонларидан бери бир хилда, одам бўйидан баландроқ қилиб тошлардан қурилган ҳолатида турарди. Қурайшликлар уни бузиб, қайта қуришга ва томини ёпишга келишдилар. Бироқ, ҳайбати дилларида чуқур ўрин олгани боис уни бузишга қўрқдилар ва ҳеч ким унга чўкич уришга ботинолмади. Шундан сўнг Валид ибн Муғийра Махзумий бу ишни бошлаб берди. У чўкични қўлига олиб: «Парвардигор, биз йўлдан озмадик, ниятимиз фақат яхшилик», деди ва икки рукн ўрнашган томонни бузишга киришди.\nБошқалар бир кеча кутишга, агар Валидга бир гап бўлса, Каъбани бузмасдан, яна эски ҳолига қайтариб қўйишга, агар унга ҳеч нарса қилмаса, бу ишимиз Аллоҳга маъқул келибди деб ишни давом эттиришга қарор қилишди. Эртаси тонгда Валид келиб, ишини келган жойидан давом эттира бошлади. Одамлар унга ҳеч нарса қилмаганини кўрганидан кейингина ишга киришдилар. Улар Иброҳим алайҳиссалом қурган пойдеворгача бузишди. Кейин қурилиш бошланди. Қурайш Каъбани қисмларга бўлиб олиб, ҳар бир уруғ ўзига тегишли қисмни тиклашга киришди. Қабила бошлиқлари ва обрўли кишилар ҳам тош ташиш ва девор тиклашда шахсан иштирок этишди. Муҳаммад соллаллоҳу алайҳи ва саллам ҳам амакилари Аббос билан бирга Каъбанинг қурилишида иштирок этдилар. Икковлари тош ташир эканлар, Аббос у зотга изорларини елкаларига қўйиб олсалар, тош ботиб оғритмаслигини айтди ва у киши шундай қилишга чоғланганларида бирдан йиқилиб, кўзлари тепага қараб қолди, сўнг ўзларига келиб, шошилиб: “Изорим, изорим”, дедилар ва изорларини белларига маҳкамлаб олдилар (изор – белдан пастига ўраб олинадиган либос).\nКаъба қурилиши Ҳажарул-асвад (қора тош) ўрнига етганида, уни жойига қўйишга ким ҳақлилиги хусусида тортишиб қолишди ва ҳар бир қабила бу шарафли ишга ўзини лойиқ деб кўрди. Вазият таранглашиб, иш урушга айланиб кетишига бир баҳя қолди. Абу Умайя ибн Муғийра қонли низонинг олдини олди. У масжид эшигидан биринчи кириб келган кишини ўзларига ҳакам қилишни таклиф этди. Қурайш бу таклифга рози бўлди. Аллоҳнинг хоҳиши билан биринчи кирган одам Муҳаммад соллаллоҳу алайҳи ва саллам бўлдилар. Қавм у кишини кўришлари билан: «Бу Муҳаммад, бу Амин (ишончли киши), биз унинг ҳукмига розимиз!» деб хитоб қилишди. Бўлиб ўтган гаплардан хабар топгач, у зот бир ридо келтиришларини сўрадилар ва Ҳажарул-асвадни унинг устига қўйдилар. Сўнг ҳар бир қабила вакиллари ридонинг четларидан ушлаб кўтаришини буюрдилар. Ҳаммалари биргаликда кўтариб, қора тошни олиб келганларидан сўнг Расулуллоҳ соллаллоҳу алайҳи ва саллам уни ўз қўллари билан жойига қўйдилар.\nУлар Каъба қурилишига фақат ҳалол молларидан ажратишга, фоҳишаликдан, рибодан ҳамда бировга зулм қилиб топилган маблағдан ишлатмасликка қарор қилишган эди. Қурайшнинг қурилишга ажратган маблағи камлик қилиб қолгач, улар Каъбанинг тахминан олти зироъ (газ) жойини қурилишдан чиқариб ташладилар ва Каъбадан эканига аломат бўлиши учун уни пастак девор билан ўраб қўйдилар. Мазкур қисм Ҳижр номини олди. Каъбага фақат ўзлари хоҳлаган кишиларни киритиш мақсадида, шунингдек, ичига ёмғир сувлари кириши олдини олиш учун эшикни нарвон орқали чиқиладиган қилиб, ердан анча баландга ўрнатдилар. Каъбанинг баландлиги ўн саккиз зироъга етгач, олтита устун ўрнатиб, томини ёпдилар.\nИбратлар ва фойдалар\n1) Каъба асрлар мобайнида тўрт бор қайта қурилгани маълум.\nИлк бор уни Иброҳим алайҳиссалом ўғиллари Исмоил алайҳиссалом билан биргаликда қурганлар.\nИккинчи бор, юқорида айтиб ўтганимиздек, Қурайш томонидан бузиб, қайта қурилиши бўлди. Бу қурилишда Пайғамбар соллаллоҳу алайҳи ва саллам ҳам қатнашдилар.\nУчинчи марта, Язид ибн Муовия даврида (ҳижрий 64 йили) қайта қурилган. Ўшанда Абдуллоҳ ибн Зубайр Язид билан жанг қилганида Каъба манжаниқдан отилган тошлардан бузилиб, ёниб кетганди. Абдуллоҳ ибн Зубайр уни қайтадан тиклади, Қурайш Каъбадан чиқариб ташлаган олти зироъ ерни ҳам унга қўшди ва бўйини ҳам ўн газ баланд қилиб кўтарди. Биридан кириб, бошқасидан чиқишлари учун иккита эшик қилди. Бундай қилишига Ойша розияллоҳу анҳо Расулуллоҳ соллаллоҳу алайҳи ва салламдан ривоят қилган ҳадис сабаб бўлган эди. Ҳадисда шундай дейилади: Расулуллоҳ соллаллоҳу алайҳи ва саллам: «Эй Ойша, агар қавминг жоҳилиятдан яқиндагина қутулган бўлмаганида Каъбани бузишга буюриб, унинг чиқиб кетган жойини қўшиб, шарқ ва ғарб томондан ер баробар икки эшик очиб, Иброҳим алайҳиссалом бунёд этган пойдеворга етказар эдим», дедилар.\nТўртинчи марта, Абдулмалик ибн Марвон даврида Ҳажжож ибн Юсуф Сақафий Каъбани бузиб, Қурайш қурган ҳолатига қайтарди. Абдуллҳ ибн Зубайр ўлдирилганидан сўнг Ҳажжож халифага мактуб йўллаб, Абдуллоҳ ибн Зубайр Каъбани асл кўринишидан ўзгартириб юборганини шикоят қилди ва уни қайта қуришга ундан рухсат олди.\n2) Расулуллоҳ соллаллоҳу алайҳи ва салламнинг омонатдорликлари Қурайшни Ҳарамда уруш қилиш балосидан сақлаб қолди. Ҳамма у зотга ва у зотнинг берган ечимларига рози бўлди. Зеро, у зот ҳеч кимга зулм этмайдиган ва ҳеч кимга тарафкашлик қилмайдиган омонат соҳиби эдилар.\n3) Каъбани қайта қуриш ҳодисаси Пайғамбар соллаллоҳу алайҳи ва салламнинг қурайшликлар ичида тутган обрўларини кўрсатиб берди. Ушбу ҳодисада у зот учун икки шараф ҳосил бўлди: бири тортишувга чиройли ечим топиш ва қурайшликлар ўртасида чиқиши мумкин бўлган урушнинг олдини олиш шарафи, иккинчиси эса ҳамма интилган, аммо Аллоҳ уни ўз Пайғамбари қўлида амалга ошишини истаган Қора тошни Каъба деворига муборак қўллари билан ўрнатиш шарафи эди.\n4) Мусулмон киши Каъбанинг қайта қурилиши ҳодисасида Пайғамбар соллаллоҳу алайҳи ва саллам сийратларидаги илоҳий муҳофаза ва раббоний тавфиқнинг мукаммал кўринишини топади, Аллоҳ таоло пайғамбарини муаммоларни энг тўғри ва энг осон йўл билан ечишга беназир қобилият билан сийлаганини кўради. Бу нарсани у зотнинг бутун ҳаётлари давомида кўришингиз мумкин, у зотнинг рисолатлари ҳақиқатларни имкон қадар осон йўллар билан етказиш ва муаммоларни иложи борича енгил йўл билан ҳал этиш эди.\n Бухорий (1582) ривояти.\n Бухорий (1586) ривояти.\n Бутий, “Ас-сийратун набавия” (57-58-бетлар).\nAvvalgi maqolaҲаром амаллар: Хотинлар ўртасида адолат қилмаслик\nKeyingi maqola Рибодан келган пулни садақа қилиш | Шайх Содиқ Самарқандий


hidoyat.uz – “Мовароуннаҳр” нашриётининг сайти - ХУСУМАТГА ҚОЛГАНЛАР\nОдам савдоси бутун дунёни ташвишга солаётган муаммолардан биридир.\nСтастистик маълумотларга қараганда, жаҳонда ҳар йили миллионлаб кишилар одам савдосининг қурбонига айланмоқда. Ачинарлиси шундаки, жабрланганларнинг 80 фоизини аёллар ва ёшлар ташкил этади.\nАсримизнинг жиддий муаммосига айланган одам савдосига қарши курашиш ва унинг олдини олиш мақсадида Бирлашган Миллатлар Ташкилотининг бир қатор халқаро ҳужжатлари қабул қилинган бўлиб, улар доирасида ушбу хавфга қарши дунё миқёсида муҳим чора-тадбирлар кўрилмоқда. Хусусан, “Одам савдосига ва учинчи шахслар томонидан танфурушликдан фойдаланишга қарши кураш тўғрисида”ги Конвенция (1949), “Қуллик ва қул савдосини, қулликка ўхшаш институтлар ва одатларни бекор қилиш тўғрисида”ги қўшимча Конвенция (1956), “Трансмиллий уюшган жиноятчиликка қарши кураш ҳақида”ги конвенцияни тўлдирувчи “Одамлар, айниқса, аёллар ва болалар савдосини тўхтатиш, олдини олиш ва унинг учун жазо тўғрисида”ги Баённома (2000) бу борада дастурий ҳужжат вазифасини ўтайди.\nОдам савдосига қарши курашиш юзасидан давлатлараро ҳамкорликни кучайтириш мақсадида бир қанча дастурлар қабул қилинди. Бироқ, кенг қамровли тарғибот-ташвиқот ишлари олиб борилишига қарамай, ҳар йили миллионлаб инсонлар одам савдоси қурбонига айланмоқда. Ачинарлиси, ўзга давлат, бегона бир муҳитга тушиб қолганлар мўмай даромад илинжида оғир жисмоний меҳнатга ёлланмоқда, аёллар эса тубан ва фаҳш ишларга мажбур этилмоқда.\nИслом дини ҳам одам савдоси каби ёмон иллатни қаттиқ қоралайди. Аксинча, динимизда қул озод қилиш савоб даражасига кўтарилган амаллардан биридир. Пайғамбаримиз (соллаллоҳу алайҳи ва саллам) қул озод қилишнинг фазилатини, бу амал дўзахдан қутилиш ва жаннатга киришга сабаб бўлишини таъкидлаб: “Ким бир мўмин қулни озод қилса, Аллоҳ таоло унинг ҳар бир аъзоси эвазига бунинг аъзоларини дўзахдан озод қилади”, деганлар.\nМамлакатимизда амалга оширилаётган ислоҳотлар натижасида фуқароларимизнинг турмуш шароити узлуксиз юксалиб бормоқда, ҳуқуқ ҳамда эркинликлари тўла рўёбга чиқарилиши учун қулай ижтимоий, иқтисодий ва сиёсий шарт-шароитлар юзага келмоқда. Бинобарин, мамлакатимиз Конституциясининг 13-моддасига кўра, Ўзбекистон Республикасида инсон, унинг ҳаёти, эркинлиги, шаъни, қадр-қиммати ва бошқа дахлсиз ҳуқуқлари олий қадрият ҳисобланади.\nБироқ, олам муаммоси бўлган одам савдоси глобал жараён сифатида бизнинг мамлакатимизни ҳам четлаб ўтмаяпти. Одам савдосидан жабр кўрган ҳамюртларимизни муҳофаза этиш олдимизда турган долзарб вазифалардан бири ҳисобланади.\nЎзбекистоннинг Биринчи Президенти Ислом Каримовнинг “Одам савдосига қарши курашиш самарадорлигини ошириш чора-тадбирлари тўғрисида”ги қарори (2008 йил 8 июл) фуқароларимиз ҳаёти ва саломатлиги, шаъни, қадр-қимматини жиноятчиларнинг тажовузларидан ҳимоялаб, инсон ва унинг ҳуқуқлари, манфаатлари энг олий қадрият, деган улуғ ғояни рўёбга чиқаришга қаратилгани билан диққатга сазовор бўлган эди.\nОдам савдосининг ҳар қандай кўринишига қарши курашиш халқаро ва минтақавий даражада жиддий ёндашув ва ўзаро ҳамкорликка асослансагина ижобий самара беради.\nЎзбекистон мусулмонлари идорасининг Қашқадарё вилояти вакили ўринбосари\n298 марта ўқилган.


08:20 / 13.10.2017\nЎзбекистон ҳукумати Тожикистоннинг МДҲ давлатлари жанубий чегараларидаги вазият бўйича ташвишда эканини тушунади, деди Россия мудофаа вазири Сергей Шойгу билан учрашув чоғида Ўзбекистон Мудофаа вазирлиги раҳбари, генерал-майор Абдусалом Азизов. Мулоқот Душанбе шаҳрида 12 октябрь куни бўлиб ўтган Ҳамдўстлик мамлакатлари мудофаа вазирлари кенгашининг мажлиси доирасида ўтказилди.\nУчрашувда Россия, Беларусь, Қозоғистон, Арманистон, Озарбойжон, Тожикистон, Ўзбекистон Мудофаа вазирликлари раҳбарлари, Қирғизистон бош штаби бошлиғи ва Туркманистон элчихонасининг ҳарбий атташеси иштирок этди.\nЎзбекистонлик вазирнинг сўзларига кўра, мамлакат «Ҳамдўстлик жанубий чегаралари мудофаа қобилиятини таъминлаш учун барча имкониятларни ишга солади». У Ўзбекистоннинг иштироки зарур бўлган жойларда ҳукумат четга чиқиб турмаслигига ишонтирди. «Афғонистон билан чегарамиз бор. Мисол учун, Тожикистон ёки Қирғизистонда нимадир содир бўлиши - бизнинг Ўзбекистон учун қандайдир таъсир ўтказмаслиги имконсиз. Чунки бу ерда битта организм, бир қон айланиши мавжуд. Баъзи жойларда мамлакатларимиз ўртасида деярли ҳеч қандай чегаралар мавжуд эмас. Шу боис, бу йўналишда ҳамкорлик ва ўзаро ҳаракатларни ташкил этиш ҳамда таъминлаш жуда муҳим», - деган Абдусалом Азизов.\nТожикистон Мудофаа вазирлигининг матбуот котиби Фаридун Маҳмадализодага кўра, Ўзбекистон Мудофаа вазирлиги раҳбари сўнгги 20 йил ичида биринчи марта Тожикистонга келди.\nТожикистон Абдусалом Азизов


Жамият 21:57 / 19.10.2021 1089\nСурхондарё вилояти Шўрчи туманида «ГАЗ-53» юк машинаси йўлни кесиб ўтаётган пиёдани уриб юборган. Оқибатда 58 ёшли аёл тан жароҳатлари олиб шифохонада вафот этган. Бу ҳақда вилоят ИИБ ЙҲХБ ахборот хизмати хабар бермоқда.\nМаълум қилинишича, жорий йил 11 октябрь куни соат 17:10 ларда М41 Бишкек-Душанбе-Термиз халқаро автомобиль йўлининг Шўрчи тумани Элбаён маҳалласи ҳудудидан ўтган 1513-километрида одам ўлими билан боғлиқ йўл-транспорт ҳодисаси содир бўлган.\n1993 йилда туғилган ҳайдовчи «ГАЗ-53» юк машинаси билан Шўрчи-Қумқўрғон йўналишида ҳаракатланиб келиб, бошқарувни йўқотган. Сўнг йўлнинг белгиланмаган жойидан кесиб ўтаётган 1963 йилда туғилган аёлни уриб юборган. Оқибатда аёл оғир тан жароҳатлари олиб шифохонада вафот этган.\nДастлабки суриштирувда аниқланишича, «ГАЗ 53» юк машинаси ҳайдовчиси қоидаларни бузиб меъёрдан ошиқ тезликда ҳаракатланган. Шунингдек, пиёда ҳам йўлнинг белгиланмаган жойидан кесиб ўтган.\nСурхондарёда ҳайдовчилик гувоҳномаси бўлмаган маст ҳайдовчи одам уриб юбориб қочиб кетди. Жабрланувчи вафот этди\nСурхондарёда машина бошқариб юрган 15 ёшли ўсмирга чора кўрилди


Қандолатчилик ва шоколад маҳсулотларининг бир-бирига зид маркировкаси - Anhor\nAnhor Все посты Қандолатчилик ва шоколад маҳсулотларининг бир-бирига зид маркировкаси\nИстеъмолчиларнинг кўпчилиги учун маркировка – бу ўрамдаги наклейка, аммо аслида идентификация белгисини қўйиш процедураси яхлит бизнес-жараёндан иборат бўлиб, у барча ишлаб чиқарувчилар ва сотувчилар учун деярли мажбурий ҳисобланади.\nМаркировка – бу истеъмол ўрамидаги ва (ёки) импорт қилинаётган товар идишидаги матн, расмлар ёки ахборот берувчи белгилар.\nМаркировка ғояси товарни тайёрлаш, транспортировка қилиш, сақлаш ва сотиш жараёнида уни идентификациялаш ва ҳисобга олишни оптималлаштиришдан иборат. Ишлаб чиқарувчи учун бу маҳсулотни ишлаб чиқаришдан тортиб то сотувлар ва ҳисобдан чиқаришгача бўлган йўлни кузатиш имконияти ҳамда контрафакт маҳсулотга қарши курашишнинг самарали усули ҳисобланади. Истеъмолчилар эса, ўз навбатида, харид қилинган товар ҳақида тўлиқ маълумотга эга бўлади ва унинг оригинал эканига ишонч ҳосил қилади. Давлатга эса маркировка параллел импортга қарши курашишга ёрдам беради, параллел импорт айланмасининг камайиши мажбурий тўловларнинг тушиш ҳажмини оширишга ҳамда ишлаб чиқарилган маҳсулотни самарли назорат қилишга кўмаклашади.\nМаркировка – бу контрафат маҳсулотга ва оригинал маҳсулотни ноқонуний олиб киришга қарши курашишнинг самарали усули.\nҚандолатчилик ва шоколад маҳсулотларини маркировка қилиш тарихи\nДаставвал истеъмол товарлари Вазирлар Маҳкамасининг 13.05.2013 йилдаги 127-сонли “Ўзбекистон Республикасига истеъмол молларини олиб киришни такомиллаштириш бўйича қўшимча чора-тадбирлар тўғрисида”ги қарорининг талабларига мувофиқ маркировка қилиниши керак эди.\nХусусан, етказиб бериладиган маҳсулот қуйидагиларни ўз ичига олиши керак бўлган:\nасосий истеъмолчилик ва специфик хусусиятлар;\nалоҳида товар турларини ишлаб чиқарувчи (ижрочи)нинг кафолат бўйича мажбуриятлари;\nалоҳида товар турларидан самарали ва хавфсиз фойдаланиш қоидалари ва шартлари;\n2014 йилда Вазирлар Маҳкамасининг “Импорт қилинадиган истеъмол товарларининг айрим турларини маркировка қилиш ва божхонада расмийлаштириш тартибини такомиллаштириш тўғрисида” ги қарори қабул қилинди. Унда Ишлаб чиқарувчи корхоналар томонидан давлат тилида маркировка қилиниши шарт бўлган импорт қилинадиган истеъмол товарларининг айрим турларини маркировка қилиш ва божхонада расмийлаштириш қоидалари иловаси бор.\nУшбу иловага мувофиқ, қандолатчилик ва шоколад маҳсулотларининг маркировкаси қуйидагиларни ўз ичига олиши керак:\nтоварнинг асосий истеъмол ва специфик хусусиятлари рўйхати;\nишлаб чиқарувчининг манзиллари;\nсақлаш усуллари ва қоидалари.\n“Норматив-ҳуқуқий ҳужжатлар тўғрисида”ги қонунга кўра, бир хил юридик кучга эга бўлган ҳужжатларда тафовутлар бўлганида, кейинроқ қабул қилинган қоидалар амал қилади. Вазирлар Маҳкамасининг 2013 ва 2014 йиллардаги қарорлари юридик жиҳатдан тенг, шу боис Вазирлар Маҳкамасининг 2014 йилдаги 22-сонли қарори нормаларини қўллаш лозим.\nДемак, қандолатчилик ва шоколад маҳсулотларининг маркировкаси қуйидагиларни ўз ичига олиши керак:\nМаркировка Ўзбекистон Республикаси давлат тилида (лотин графикасида) бўлиши зарур.\nМаркировка – бу маҳсулотларни савдо тармоқларига ва истеъмолчиларга етказиб беришнинг самарали усули. Ушбу жараёнга онгли ёндашув инсофли сотувларни ва кучли маркетингни кафолатлайди. Бизнинг ҳолатда маркировка қилиш жиҳатларидаги зиддиятлар ҳужжатларни ўрганишни ва мутахассислар билан маслаҳатларни талаб қилади, улар хатарлардан қочиш ва бизнес-жараёнларни тўғри тузишга ёрдам беради.\nLegalmax юридик фирмасининг эксперти\nРақамли маркировка контрафакт маҳсулотга қарши курашишда қандай ёрдам бериши мумкинлиги ҳақидаги материаллар туркумини ўқинг.\n“Навоий” эркин иқтисодий зонасида 39 та янги лойиҳа амалга оширилади


Баъзи европалик дуппа-дуруст сўз усталари унда тушкун руҳият учқунлари борлигига урғу беришади. Ҳатто, кимдир машҳур роман қаҳрамонини «Дон Кихот – ашаддий китобхон», дея таърифлагани ҳақида зарбулмасаллар юради.\nМенимча, умри азоб-уқубат, қашшоқликда ўтган Мигель де Сервантеснинг бу китоби ботин одами, ижодкор бир шахснинг узун тушига ўхшайди. Туш соҳибининг кўнгил кўзига айланган қаҳрамон яккаш тушларида яшаб, ўнгида изтироб чекади. Изтироб оловида ёнгани сайин янада қаттиқроқ ухлайди. У ботин эҳтиёжи, кўнгилдаги идеалини тушдан топади. Шу сабаб туш дунёсини тарк этгиси келмайди. Аммо ҳаёт бешафқат. У ҳеч қачон изтироб шовқинидан зада инсон бошини она бўлиб силамайди. Аксинча, саодатманд туш соҳибини совуқ ёмғир томчиси бўлиб савалайди. Уни уйғонишга, ҳушёр тортишга мажбур қилади.\nАслида ҳар қандай санъат шу туш эҳтиёжидан туғилади-ю, ким мижғов фалсафа, ким эзма ақл, ким қандайдир «изм»лар воситасида уни ниқобламоқчи бўлади. Худди шу масалада Сервантес бироз самимийроқ. Унинг кучи-ю ожизлиги ҳам, бахти-ю бахтсизлиги ҳам, улуғворлиги-ю ҳақирлиги ҳам, сўнгсиз фожиаси ҳам шунда. Сервантес қаҳрамони гарчи Уйғониш адабиётининг фарзанди бўлса-да, бу ғаройиб тушдан ажралгиси, сира ҳам уйғонгиси келмайди.\n«Дон Кихот» романида эгизаклардек юрувчи икки образ бор: ғамгин қиёфали рицар Дон Кихот ва унинг довдир ошнаси Санчо Панса. Кўплар бу икки образда чуқур зиддиятни, ўт билан сувни кўради. Роман моҳиятини Санчо фалсафасига қиёсан англаб етгандек бўлади. Гоҳ у, гоҳ бу қаҳрамон сўз-ҳаракатларини кузатар экан, ўз кашфиётларига таҳсин ўқийди. Ўзини донишманд ўқувчи, буюк файласуф чоғлайди.\nҲолбуки, мазкур роман дунёсида бу иккилик бирни билдиради. Санчо бу ўнгда, шафқатсиз ҳаётда яшаётган, шу ҳаёт ақидаларига амал қилаётган, турмушнинг сўнгсиз талаблари ва эҳтиёжлари остида ўз фалсафасини излаётган — Дон Кихот. Дон Кихот эса — кўнгил ичра мафтунликдан саодат топишга, одам ва олам баҳосини англашга, «мен кимман ва нега дунёга келдим» деган мангу саволга жавоб ахтаришга жазм этган Санчо. Сервантес асаридан англанадиган маъно, менимча, шундай.\nДунёни эзгулик билан тўлдирмоқчи бўлаётган Дон Кихот уйқудан бош кўтарай демайди, унинг яртиси Санчо эса, мангу бедорлик мақомига эришган. Бу кун ва тун алмашинувидек бир сўнгсиз жараёнки, унинг ибтидосию интиҳосини англашга инсон идроки ожизлик қилади...


24 май куни Остонадаги KADEX-2018 кўргазмасида Қозоғистон армияси ихтиёридаги танклар намойиш этилмоқда. (Айдар Ашимов)\n«Kazakhstan Engineering» корхонаси томонидан ишлаб чиқилган зирҳли тиббий эвакуатор машинаси 24 май кунги KADEX-2018 кўргазмасида намойишга қўйилган. У жанг майдонида яраланганларни излаш, уларга бирламчи тиббий ёрдам кўрсатиш ва эвакуация қилишга мўлжалланган. (Айдар Ашимов)\nБолалар ва катталар енгил моторли самолёт штурвали олдида, Остона, 24 май, KADEX-2018 кўргазмаси. (Айдар Ашимов)\n24 май куни Остонадаги KADEX-2018 кўргазмасида «Кобра» жанговар машинаси ҳам намойиш этилди. Қозоғистон мудофаа вазирлиги маълумотларига кўра, у кузатув олиб бориш ва ҳамроҳлик қилиш, шунингдек, душманнинг енгил зирҳли ва жонли нишонларини йўқ қилишга мўлжалланган. (Айдар Ашимов)\nҚозоғистонда ишлаб чиқарилган, аксилтеррор операцияларни ўтказишда қўлланиладиган махсус хизматлар экипировкаси, KADEX-2018 кўргазмаси, Остона, 24 май. (Айдар Ашимов)\nҚуролли тўқнашувда жангчи ўрнини боса оладиган «Қорақурт» жанговар роботи. У белгиланган маршрут бўйича оператор ёрдамисиз ҳаракатлана олади, мустақил равишда нишонларни аниқлаши ва уларни йўқ қилиш ҳақида қарор қабул қилиши мумкин. 24 май кунги Остона кўргазмасида мазкур робот ҳам намойиш этилди. (Айдар Ашимов)\nОстонада 24 май куни ўтказилган KADEX-2018 кўргазмасида «Казакҳстан Парамоунт Энгинееринг» компанияси янги авлод зирҳли машиналарини тақдим этди. Ташрифчилар қозоқ ҳарбий техникаси олдида суратга тушмоқдалар. (Айдар Ашимов)\n24 май куни Остонада KADEX-2018 кўргазмасида иштирок этган Туркия компанияси томонидан мото-ўқчи қўшинлар учун мўлжалланган жанговар экипировка намойиш этилди. (Айдар Ашимов)\nKADEX-2018 кўргазмасига ташриф буюрганлар Швециянинг нишонга олиш мосламаларини кўздан кечирмоқдалар, Остона, 24 май. (Айдар Ашимов)\n24 май куни Остонада ўтган KADEX-2018 кўргазмаси экспонатлари орасида Қозоғистонда ишлаб чиқарилган «Сарбаз» ва «Айтас» жанговар каскалари ҳам бор. (Айдар Ашимов)\nОСТОНА – Ўтган ҳафта Остонага дунёнинг 40 та ҳукумат делегацияси ташриф буюрган KADEX-2018 халқаро қурол-яроғ кўрмазмасигамезбонлик қилди.\n23-26 май кунлари бўлиб ўтган кўргазмада 28 давлатнинг мудофаа саноати соҳасидаги 318 та халқаро корхонаси, жумладан, АҚШнинг «IOMAX USA», Исроилнинг «Elbit Systems», Нидерландиянинг «Airbus Group» ва бошқа компаниялар ўз маҳсулотлари билан иштирок этдилар.\n«Кўргазма давомида имзоланган шартнома ва келишувлар мудофаа саноати соҳасидаги маҳаллий ва хорижий корхоналар ривожига хизмат қилади», деди 23 май куни кўргазманинг очилишида сўзга чиққан Қозоғистон президенти Нурсултон Назарбоев.\n«Бу шунингдек, сармояларни жалб қилиш, экспорт имкониятларини ва умуман Қозоғистон иқтисодиётида рақобатбардошликни оширишга ёрдам беради», деди у.\n«Казакҳстан Энгинееринг» маҳсулоти бўлган «Қорақурт» жанговар роботи Остонада 24 май куни ўтказилган KADEX-2018 кўргазмасида. Ташкилотчиларга кўра, бу йил кўргазмага 4000 дан ортиқ одам ташриф буюрди. (Айдар Ашимов)\nKADEX Марказий Осиёда бу турдаги ягона кўргазмадир, деди у.\n«Кўргазма 2010 йилдан бери ҳар икки йилда ўтказиб келинмоқда», деди Қозоғистон Мудофаа ва аерокосмик саноат вазири ўринбосари Асет Курмангалиев Карвонсарой нашрига.\n«Қозоғистон мудофаа вазирлиги тараққиётнинг янги босқичига қадам қўйишга ҳаракат қилмоқда ва KADEX-2018 кўргазмаси бунга туртки бўлиб хизмат қилади», деди у.\nҚурол-яроғ кўргазмасини ўтказишдан асосий мақсад – янги шартномаларни имзолаш, қурол ишлаб чиқарувчиларни мамлакатга жалб қилиш ва Қозоғистонда ишлаб чиқарилган қуролларни хориж бозорларида сотилишини рағбатлантириш, деди Курмангалиев.


Оддий фашизмдан интернационализмгача\n08 март 2021, Тошкент вақти: 13:46\nЎзбекистон исломий ҳаракати Карачидаги аэропортни портлатиб, 27 одамни ўлдирди, Украина шарқидаги жангларда эса ўнлаб одамлар ҳалок бўлишда давом этмоқда. Вазият барқарор бўлиб турган Бишкекнинг қоқ марказида эса фашистик свастика акс этган граффитилар пайдо бўлмоқда.\nЎзбекистон исломий ҳаракати 9 июнь куни Покистоннинг Карачи аэропортига уюштирилган ҳужумни ўз худкуш мужоҳидлари амалга оширгани иддаоси билан чиқди. Бу ҳужум оқибатида 27 одам нобуд бўлди.\nҲаракат эълон қилган баëнотда иддао қилинишича¸ Карачи аэропортига ҳужум уюштирган 10 нафар мужоҳид¸ олти соат давомида аэропортдаги Покистон ҳарбий учқичлари ва АҚШ жосуслик тайëраларинининг катта қисмини вайрон қилган.\nҚорақалпоғистондаги тиббий муассасалар, таълим масканлари ва бошқа деярли барча ташкилотларнинг ишчи-хизматчилари ётоғи ва емаги ўз ҳисобидан бўлган ҳолда ғўза чопиғи ва яганасига жўнатилди. Қорақалпоғистондаги манбаларимизга кўра, ишчилар апрель ойидан буён навбати билан кунлик равишда далада текинга ишлаб келаётган эди.\nТўрткўл туман тиббиёт бирлашмасига қарашли барча тиббий муассасаларнинг ишчилари навбати билан 20 кунлик дала ишларига жалб қилинди.\n13 июнь куни Қирғизистон пойтахти Бишкек шаҳрининг Манас кўчасидаги деворлардан бирида фашистик свастика акс этган графитти пайдо бўлди. Ҳозирча ҳукумат расмийлари, ҳуқуқ-тартибот тузилмалари ва ёки оддий одамлар ҳам бу фашизм рамзи устидан бўёқ тортишга шошилмаяпти.\nАйни пайтда мазкур суратни тасвирга туширганимдан ярим соат ўтгач, Бишкекнинг Горький кўчасида жойлашган “Вефа центр” савдо мажмуасида бунинг акси бўлган яна бир ҳолатга дуч келдим. Ҳар жума куни савдо мажмуасига кираверишда текин концерт берадиган санъаткорлар гуруҳи юзлаб томошабинлар учун қирғиз миллий асбобларида “Андижон полькаси”ни ижро этар эди.\nБишкек “контрастлар шаҳри” деб бекорга айтилмаслигига яна бир марта гувоҳ бўлдим.\nУкраинанинг Донецк вилояти маркази президент Петро Порошенко кўрсатмаси билан Мариупол шаҳрига кўчирилди. Мариупол украин ҳарбийларининг рус айирмачиларига қарши олиб борган амалиёти натижасида ҳукумат назоратига ўтди. Бу ердаги жангларда беш айирмачи ўлдирилди.\nБу суратда эса Украинанинг Луганск шаҳрида ўтган жанглардан сўнг украин ҳарбийлари минтақавий штаби ёнида гилзаларни териб юрган болакай акс этган.\nУкраинанинг Славянск шаҳрида россияпарастларга қарши амалиётлар давом этмоқда. Суратда ўқдан илма тешик бўлган автомашинада шаҳарни тарк этаётган қочқинлар акс этган.\nАстронавт Рейд Уайзман олган суратда Миср саҳроси билан Қизил денгиз туташган нуқта акс этган.\nЎзбекистон JICAдан 2 миллиард доллар қарз устига яна 333 миллион доллар кредит олмоқчи\nАҚШ долларининг расмий курси бир неча кунлик пастлашдан сўнг яна ошди\nНавальнийни дастаклаш акцияси куни кўчадан тутилган ўзбекистонлик талаба юртига бадарға қилинмоқда


Ҳиндистонлик иқтисодчи олим (IFC) иштирокида Академия тингловчилари учун семинар ташкил қилинди\n27 ноябрь куни Академия жамоаси, тингловчилари, ХМК экспертлари иштирокида семинар бўлиб ўтди. Семинарда ХМК эксперти банк стратегияси бўйича маслаҳатчи, Fintech Co асосчиси, ҳиндистонлик тадқиқотчи олим Амит Балунининг инглиз тилидаги маърузаси тингланди. Кичик ва ўрта бизнесни ривожлантиришда банк хизматларидан фойдаланиш бўйича илғор халқаро тажрибаларга асосланган маълумотлар аудитория жамоасида катта қизиқиш уйғотди. Амит Балуни иш фаолияти давомида бир қатор йирик компанияларни бошқарган, катта лойиҳаларни амалга оширган, ҳозирги кунда FrankBanker Consulting компаниясида фаолият юритиб келмоқда. Ушбу компания турли банк соҳаларида маслаҳат ва тренинг хизматларини таклиф этади.\nХалқаро амалиётда катта илмий ва амалий тажрибага эга иқтисодчи олимларнинг маслаҳатлари, тингловчиларга бераётган билимлари бўлажак бошқарувчи кадрларнинг келгуси меҳнат фаолиятида муҳим аҳамият касб этиши шубҳасиз. Мамлакатимизда банк секторини ривожлантириш, кадрлар тайёрлаш жараёнида халқаро тажрибага асосланган ана шундай семинарлар муҳимдир.\n“Буюк келажак” нодавлат-нотижорат ташкилоти билан ҳамкорликда ташкил этилган дастур доирасидаги ушбу семинарлар 28 ноябрь куни якунига етди. 28.11.2019 санада ХМК эксперти Хусаин Шерозининг инглиз тилидаги ривожланган мамлакатлар амалиётига асосланган банк операциялари ҳақидаги маълумотларидан бохабар бўлишингиз мумкин. Семинарда иштирок этувчиларни Академияга таклиф қиламиз.\nСеминар вақти: 14:30 – 16:00.\nСеминар тили: инглиз тили.


Янги технологиядан ўзбекча фойдаланиш\n04 декабр 2020, Тошкент вақти: 22:22\nЎзбекистонда ўқитувчи ва шифокорлар ойлигининг қарийб учдан бир қисми пластик карточкаларга ўтказиб берилаяпти\nОвчининг зўри бир ўқ билан икки қуённи уриши мумкин. Ўзбекистонлик давлат амалдори эса бир нечасини.\nЖиззахлик мактаб ўқитувчисининг ҳикоясини эшитсангиз, сиз ҳам ўзбекистонлик давлат амалдорларининг топқирлигига тан берсангиз керак.\nСуҳбатдошимизнинг айтишича, ўқитувчилар иш ҳақининг 30 фоизи пластик карточкаларга ўтказилаяпти.\nПластик карточка керакми-йўқми, иш ҳақининг эгасидан сўраб ўтирилмайди. Чунки у – пластик карточка – камида уч вазифани, боя айтганимиз учта "қуён"ни уриши керак.\nЎқитувчи маошининг пластик карточкага ўтказилган қисмидан коммунал хизматлар учун ҳақ ушлаб қолинади.\n- Ҳозирги кунда ўқитувчиларнинг пластик карточкага ўтказиб берилган ойлигидан 25 000 сўмдан олиб қолинар экан, - дейди жиззахлик муаллима.\nШундай қилмаса, давлат амалдорлари аҳолидан ҳақ ундиролмаяпти. Аҳолининг эса чала-чулпа берилаётган электр энергияси ва босими паст газ учун ҳақ тўлагиси келмаяпти.\n- Жиззахда ҳар куни камида тўрт-беш маротаба свет ўчади. Газ босими паст, ўқитувчиларнинг кўпчилиги ўчоқда овқат қилиши ёки қўлбола газўчоқдан фойдаланишини айтадилар, - дея қайд этади суҳбатдошимиз.\nҚолаверса, свет билан газ ҳақи аҳоли реал даромадига мутаносиб эмаслиги ҳам бор гап.\nЧала-чулпа берилаётган свет ва газ учун пластик карточкадаги пулдан ушлаб қолиш биринчи қуённи уриш бўлса, пластик карточкадан фойдаланиш имкони бор дўконлар учун оталарча ғамхўрлик билан қулай шароит яратиб бериш иккинчи қуённи уришдир.\n- Пластик карточка билан ишлайдиган дўконлар бор, аммо уларда маҳсулот қимматроқ. Одамларнинг ҳаммаси эса нақд пул олиб, маҳсулотни бозордан савдолашиб олишни истайди, - дейди муаллима.\nЧунки бозорда арзон, анча арзон.\nЎзбекистон шароитида пластик карточка ишлатиш мумкин бўлган дўконлар кимларники бўлиши мумкинлиги тахмин қилинса, уларга нима учун бу қадар ғамхўрлик қилинаётгани ҳам аён бўлиб қолади.\nЖиззахлик ўқитувчининг айтишича, маошининг 30 фоизи давлат бюджети тасарруфидаги ойликчиларнинг барчасидан ушлаб қолинаяпти. Бир қарашда бу инфляцияни жиловлаш йўлидаги оқил қадамдай туюлиши мумкин. Лекин ўзбекистонлик ўқитувчи бир-икки минг долларга тенг маош олмайди-ку? Унинг маоши икки қоп унга ҳам етмайди-ку?!\nДемак, учинчи қуён – аслида қуён эмас, унинг сурати экан, холос.\nАсл мақсад, биринчи ва иккинчи қуёнларни уриб олиш.\n- Ўқитувчилар норози, лекин ҳеч ким ҳеч нарса деёлмайди. Ўқитувчиларимиз директорга: “Ҳокимиятга бормоқчимиз, умуман, газ ва светнинг ўзи йўқ-ку, газдан фойдаланиб бўлмайди, [босим пастлигидан] олдидан биров ўтиб кетса, ўша одамнинг шамолига ўчиб қолади газ”, деб айтишса, директор: “Ҳокимиятга борганларинг билан бу барибир ҳал бўлмайдиган иш”, дебди. Бу иш ҳозир бутун республика бўйлаб амалга оширилаётган экан, - дейди жиззахлик суҳбатдошимиз.\nТўғри айтибди ўша бошлиқ. Жиззахлик ўқитувчилар норози бўлмасалар ҳам бўлади. Чунки тошкентлик ўқитувчиларнинг ташвиши уларникидан ҳам кўпроқ. Уларнинг зиммасига уйма-уй юриб, аҳолининг электр қуввати учун қарзи бор-йўқлигини аниқлаб бериш вазифаси ҳам юклатилган. Бу ҳақда "Ўқитувчи энди уйма-уй юради" сарлавҳаси остидаги мақоламизда ҳикоя қилинган.


Ярим кеча ором йук . Юрагим негадир бехузур . Гох у`нга , гох су`лга узини уриб , худди кафасга тушган куш мисоли кафас сим ту`рларини чангаллагандек куксимга тигларини санчяпти .\nТун зулматин кутармас юрак ,\nГар ботса кун сакрайди фалак .\nКуксим тилиб санчар тигини ,\nБу кун ором олмасам керак .\nАбдувохид . Д\n- Нега бунча жон сараксан ?\nЕки тун зулматини сездингми ?\nХудди чакалокка ухшайсана . Тун булди дегунча кичкирасан , тупалон киласан . Ташкарига олиб чиксам юпанасан . Уйга кирсам яна томошани бошлайсан .\n- Хоп ташкарига чикамиз юр факат сакрама . Шундогам девор суянчигим . Деворда кул изларим купайиб кетди . Оппок деворга канча кул тоза булмасин барибир излар билиниб коляпти . Яхшиям хотимим билмайди . Бу холатимни . Агар билиб колса мендан кам кайгуга ботмайди . Билмагани яхши . Болаларим хам ширин уйкуда .\n- Хай -хай узингни бос сал бошим айланди турганимда шунга озгина сабр киласан .\nМана чикдик ховлига энди шовкин килма . Мана хово керакми сенга ?\nХохлаганингча ол .\nЧукур чукур нафас олиб юрагимни айтганини килдим . Аранг курсига етиб олдим . Ана энди утирган холда гаплашсак булади .\nХудога шкур анча узингни босиб олдинг . Бошим хам айланишдан тухтади .\n- Яхшиям оймомо бор дардимни эшитгани . Хар кунги калбимни куз ешларига гувох .\nУглимни уйлаб , кизларимни чикариб олсам булди . Кейин юрагимни асрайман унгача ишлашим керак . Ахир катта оила бошлигиман . Бу йили битмаган иморатимни битиришим керак . Хов ана ой нурида хам куриниб турибди . Томи епилмаганидан емгир ювиб кетган хом гиштлари . Канча харакат килмай еткиза олмадим . Энди бу йил томини епиб битиришим керак .\nУглимдан кунглим тук укиши яхши уртача . Спортдан аьло . Бокс билан шугулланади . Куплаб совринлари бор . Хаетда уз урнини топиб кетади .\nКизим хам яхшигина пазанда . Кули ширин таерлаган таоми тилингда колади .\nЧеварчиликни хам яхшигина узлаштириб олди . Хатто кушни кизларга куйлаклар тикиб беряпти .\nМени мехрибон аелим гузал хаетни гулзоридами еки гам , кайгу даресидами ? Шуни билолмайман .\nКасалимни шунча вактдан бери яшириб юраман . Билиб билмасликка оладими еки хакикатдан билмайдими .\nБилмагани яхши .\n- Ана эшик очилиб аелим чикди . Куркиб кетмасин деб бир -икки йуталгандек булдим .\n- Сахарлаб нима килиб утирибсиз ? Деди мени куриб хотиним .\n- Уйким кочиб кетди . Тоза хавога чикдим . Дедим .\n- Бомдод вакти кириб колди иссик сув таерлаб куйдим . Деди\nСекин турдим . Хаммаси яхши . Юрак жойида . Тинч ва осуда .\nЮрагимга рахмат айтиб , Худога шкур килиб яна бир кунни карши олишга шайландим .


Суҳбатдавомида президентлар Ақтўбе фожеаси ва бошқа масалаларни муҳокама қилишди 24.01.2018, Sputnik Ўзбекистон\n17:29 24.01.2018 (янгиланди: 17:31 24.01.2018)\nСуҳбатдавомида президентлар Ақтўбе фожеаси ва бошқа масалаларни муҳокама қилишди\nТОШКЕНТ, 24 янв — Sputnik.Бугун Ўзбекистон президенти Шавкат Мирзиёевнинг Қозоғистон президенти Нурсултон Назарбоев билан телефон суҳбати бўлиб ўтди.\nУнда президентлар Ақтўбе фожеаси ва бошқа масалаларни муҳокама қилишди. Нурсултон Назарбоев фожеада қурбон бўлган 52 нафар Ўзбекистон фуқароларининг вафоти муносабати билан Шавкат Мирзиёевга ҳамдардлик билдирди.\nУндан сўнг президентлар Ўзбекистон ва Қозоғистон ҳамкорлигининг долзарб масалалари, маҳаллий ва дунё кун тартибидаги бошқа масалалар борасида фикр алмашишди.\nСуҳбат якунида президентлар йил давомида бўлиб ўтиши режалаштирилаётган учрашувлар режасини муҳокама қилишди.\nҚозоғистон президенти матбуот хизмати хабарига асосан.


Зеленскийнинг матбуот марафони: Украина президенти кун давомида журналистларнинг саволларига жавоб беради — Sof.uz\nЗеленскийнинг матбуот марафони: Украина президенти кун давомида журналистларнинг саволларига жавоб беради\n10.10 12:45 100 Жаҳон\nУкраина президенти Владимир Зеленский бугун, 10 октябр куни Киевда украин ва халқаро журналистлар саволларига жавоб беради.\nМатбуот марафони ноодатий тарзда, Kyiv Food Market озиқ-овқат бозори ҳудудида бўлиб ўтади. Марафонда қатнашиш учун 300 дан ортиқ журналист рўйхатдан ўтган бўлиб, улар бир нечта гуруҳларга ажратилган. Ҳар бир гуруҳ 7-10 кишидан иборат ва бир гуруҳдаги журналистларнинг саволларига 20-30 дақиқа вақт ажратилади.\nМарафон айнан қанча вақт давом этиши ҳозирча номаълум, Украина президенти матбуот хизмати бу жараён 6-13 соат атрофида бўлиши ҳақида айтган. Таққослаш учун: Россия президенти Владимир Путиннинг ҳар йилги матбуот анжумани давомийлиги камдан-кам ҳолларда 4 соатга етади.\nЗеленский қуйидаги саволларга аниқ жавоб бериши кутилмоқда:\n– 2019 йил ёзида АҚШ президенти Доналд Трамп билан бўлиб ўтган ва кейинчалик можароларга сабаб бўлган суҳбат;\n– яқинда Россия қамоқхоналаридан озод қилинган украин ҳарбийлари ва яна асир алмашиш эҳтимоли борми;\n– Донбассда тинчлик ўрнатиш шарт-шароитлари;\n– Зеленскийга яқин деб кўриладиган олигарх Игор Коломойский, маъмурият раҳбари Алексей Богдан ва бошқа амалдорлар ҳақидаги саволлар.\nМатбуот марафонини YouTube ва Facebook орқали бевосита кузатиб бориш мумкин.\nУкраина Киев Владимир Зеленский matbuot anjumani\n29.05 14:59 668 Жаҳон\nЯқин вақтларда Саакашвилидан натижа кутяпман — Зеленский\n9.05 22:59 305 Жаҳон


Исломда вақф масаласи - Fitrat.uz\nБош саҳифа / Мақолалар / Исломда вақф масаласи\nYanvar 22, 2020\tИсломда вақф масаласиda fikr bildirishni o'chirish 70 Кўришлар\nЎзининг адолати билан бандалари орасини ислоҳ қилган Аллоҳ Таолога ҳамду санолар бўлсин. Ислом шариатини инсониятга мукаммал тарзда етказган суюкли Пайғамбаримиз Муҳаммад Мустафо соллаллоҳу алайҳи ва салламга саловатлар бўлсин. Аллоҳ Таолонинг марҳамати туфайли ва уламоларнинг илм йўлидаги хизматлари сабаб бўлиб халқимизнинг диний маърифати ошиб бормоқда. Одамлар ўзларини қизиқтирган саволларга жавоблар олишмоқда. Бир сўз билан айтганда, яхши ўзгаришларга гувоҳ бўлиб турибмиз. Аммо ҳали ҳам орамизда шариат билимларидан бехабар бўлган, ўз билганича иш кўраётганлар ҳам йўқ эмас.\nОхирги вақтларда инсонлар томонидан ўзиники бўлмаган жойларни ўзбошимчалик билан эгаллаб олиш ҳолатлари кўп учрамоқда. Баъзан эса корхоналар томонидан ҳам умумхалқ фойдаланадиган йўлларни беркитиб олиш ҳолатлари бор. Машҳур ҳажвияларнинг бирида дўпписи тушган жойдан яна юз қадам ўлчашни буюрган отахон ҳажв қилинади. Ўша ҳажвияда гўёки бир отахон танқид қилингандай бўлади, аслида эса, бунинг замирида бизнинг бошқа инсонларнинг ҳақ-ҳуқуқларига бўлган муносабати кўрсатиб берилган. Кўп ҳолларда манфаат илинжида Ислом шариати белгилаган мезонлар бузилади ва кишилар ҳаққи поймол қилинади. Бу мезонлар баъзан бир инсоннинг ҳаққи билан боғлиқ бўлса, бошқа ҳолатларда умумхалқ мулки ҳам бўлади. Бунинг сабаби эса диний саводимиз йўқлигида ёки унга амал қилмаслигимиздадир.\nБуюк ҳалифалардан бири Умар розияллоҳу анҳу “Бозорларимизда динимизни билганлар савдо қилсинлар”, дегандилар. Бу сўзларнинг замирида ҳар бир мусулмон борки зарурий диний масалаларни билишлиги маълум бўлади. Ана шундай масалалардан бири “Вақф” мулклари масаласидир. Ислом динида умумхалқ фойдаланиб турадиган йўллар, бинолар, кўприклар, қудуқ ва ариқлар, боғ-роғлар, далалар ва ҳоказо мулклар “Вақф” мулки ҳисобланади. Уларни ўзбошимчалик қилиб эгаллаб олишлик, асл эгаси бўлган халқнинг фойдаланишига тўсқинлик қилиш бировнинг ҳаққини ейиш ҳисобланади. Бу иш ҳаром амалдир. Аксинча, унга эътиборли бўлиш лозим. Аллоҳ таоло Нисо сурасида марҳамат қилади: “Эй иймон келтирганлар! Бир-бирларингизнинг молларингизни ботил йўл билан еманг” (29-оят).\nОта-боболаримиз “Вақф” мулкига жуда ҳам эътиборли бўлишган ва катта эҳтимом билан қараганлар. Уни йўқ бўлиб кетишдан ёки бировнинг мулкига айланишидан сақлаганлар. “Вақф” сифатидаги мулк бошқа мулклар сингари тасарруф қилинмайди. У барча ҳамон ва маконларда келажак авлод учун сақлаб борилади. Ундан маййитлар ҳам баҳраманд бўладилар.\nСаҳобалардан Зайд бин Собит разияллоҳу анҳу шундай деганлар: “Маййит учун ҳам, тирик учун ҳам ушбу вақф қилинган мулклардан кўра фойдалироқ нарсани кўрмаганмиз. Маййит учун унинг савоби оқиб бориб туради, тирик учун эса, мулки сақланиб қолади, у на ҳадя қилиб юборилади, на меросга қолдирилади ва на йўқолиб кетади”. Ўтмишда инсонлар ўзларининг турли мулкларини “Вақф” ихтиёрига топширганлар. Масалан, масжид, бино, экинзор каби кўчмас мулкларни, илмий асарларни ёки уй-рўзғор анжомларини “Вақф” сифатида қолдирганлар.\nЖобир розияллоҳу анҳу ўз сўзларида: “Пайғамбар алайҳиссаломнинг саҳобаларидан қодир бўлганлари борки, албатта, вақф қилган”, – деганлар. Бугун эса баъзи нодон кишилар буни аксини қилиб, одамлар юрадиган кўчаларга турли тўсиқлар ўрнатмоқдалар, йўлларни торайтирмоқдалар ёки умуман беркитиб олмоқдалар. Бу иш билан ўзгаларнинг ҳақларини суиистемол қилмоқдалар. Ҳаттоки қадимдан масжидларнинг ҳудуди бўлган ерларни ўзиники қилиб олганлар ҳам топилади. Бу ҳол ҳали бизда диний саводнинг жуда пастлигини ва мол-дунёга жуда ўчлигимизни кўрсатади. Натижада Аллоҳ Таоло белгилаган мезонлар қўпол равишда бузилмоқда.\nАллоҳ Таоло ўзининг муборак Каломида марҳамат қилади: “Бас, кимки (дунёда) зарра миқдорида яхшилик қилган бўлса, (қиёмат куни) уни кўрар” (Залзала сураси, 7-оят). Ушбу оят кишини ўзгалар мулки хусусида аҳамиятли бўлишга чорлайди. Ҳар бир амал жазосиз қолмаслигини англатади. Айни дамда ўзаро ҳақларимиз борасида эътиборли бўлайлик.\nАввалги Инсонни улуғликка етакловчи амал\nКейинги Ижтимоий тармоқлардан тўғри фойдаланайлик


Фидойи меҳнатга муносиб баҳо | "Фарғона ҳақиқати"-"Ферганская правда"\nФидойи меҳнатга муносиб баҳо Тиббиёт\nБу йил ҳам анъанага кўра мустақиллик байрами арафасида халқимизнинг илмий-интеллектуал салоҳияти ва маънавиятини юксалтириш, таълим, маданият, адабиёт, санъат, соғлиқни сақлаш, жисмоний тарбия ва спорт соҳаларини ривожлантиришга муносиб ҳисса қўшаётган бир гуруҳ юрдошларимиз давлатимизнинг юксак мукофотлари билан тақдирланди.\nШундай фидойи юртдошларимиздан бири Данғара туманидаги “Abu Bakr ar-Roziy med servis” хусусий клиникаси бош шифокори Шоҳида Нишанбекова ҳам Президентимизнинг “Ўзбекистон Республикаси давлат мустақиллигининг йигирма саккиз йиллиги муносабати билан фан, таълим, соғлиқни сақлаш, адабиёт, маданият ва санъат соҳалари ходимларидан бир гуруҳини мукофотлаш тўғрисида”ги фармонига асосан II даражали “Соғлом авлод учун” ордени билан мукофотланди.\nШоҳида Нишанбекова шифокорлар оиласида туғилиб ўсган. Унинг отаси Машраббек Нишонбеков, онаси Шавқия Мирзажонова ҳам узоқ йиллар тиббиёт соҳасида ишлаб, эл-юрт дуосини олган одамлар эди. Ота-онасининг изидан бориб оиладаги 3 нафар фарзанд ҳам тиббиёт институтида ўқиди. Ҳозир уларнинг барчаси шу соҳада меҳнат қилиб, юртдошлар дардига дармон бўлишяпти.\nПрезидентимиз берган бу орден ота-онамнинг мукофоти деб ҳисоблайман, – дейди Ш.Нишанбекова. – Чунки улар бизни ҳалол ризқ билан ўстирди, илм олишга шароит яратиб берди, малакали шифокор бўлишга давъат қилиб турди. Ота-онамнинг “Билимли шифокор бўлсанг, одамлар ўзлари сени қидириб келишади”, деган ўгитлари қулоғим остида ҳамон жаранглаб туради.\nМукофот соҳибаси асаб касалликлари шифокори. 1982 йилда Самарқанд давлат тиббиёт институтини тамомлаб, соҳада иш бошлаганига 37 йил тўлмоқда. Ўз устида тинимсиз ишлаб, катта тажриба тўплаган фидойи шифокор айни пайтда ўзи меҳнат қилаётган хусусий клиникада кўплаб ёш тиббиётчиларнинг севимли устозига айланган.\nУ беморлар билан ҳамиша ширин муомалада бўлади. Тажрибали шифокорнинг тавсиялари, зарур муолажалари билан касаллиги тузалиб кетган, ундан нажот топган одамларнинг саноғи йўқ. Шу боис унинг давлат мукофоти олганини эшитганлар борки, бари қувонди, табриклар, қутловлар ҳамон тўхтагани йўқ.\nХалқнинг дуосини олган одам ҳеч қачон кам бўлмайди. Ҳалол ва фидойи меҳнат қилган одамлар эса ҳамиша давлатимиз эътиборидадир. Буни Шоҳида Нишанбековага берилган юксак мукофот мисолида ҳам кўриш мумкин.\n« Садоқатлилар сафида...\nИқтисодий кўрсатки... »


Халқаро бахшичилик фестивали ғолиблари тақдирланди\nТермизда Халқаро бахшичилик фестивалининг расмий ёпилиш маросими бўлиб ўтди, унда ғолиб ва совриндорлар тақдирланди, дея хабар беради uzbekistan.travel сайти.\nФестивалда 20 мамлакат вакиллари ўз истеъдодларини намойиш этишди, уларнинг маҳорати Франция, Жанубий Корея, Россия, Туркия, Мўғулистон, Қозоғистон ва Ўзбекистоннинг етук санъат ва маданият арбоблари, олимлари ва малакали мутахассислари томонидан баҳоланди. Ғолибларга мукофотларни Ўзбекистон Республикаси Маданият вазири Бахтиёр Сайфуллаев ва вазир ўринбосари Озодбек Назарбековлар топширишди.\nХалқаро бахшичилик фестивалининг Гран-присига Қозоғистон вакили Улжан Байбусинова муносиб деб топилди.\n1-ўрин Туркманистон вакили Керван Ёвбасаров ҳамда Ўзбекистон вакили Абдуназар Поёновга насиб этди.\n2-ўринни озарбайжонлик “Ошиқлар дуэти” ва россиялик Илгам Байбулдинов эгаллади.\n3-ўрин Жанубий Корея вакили “Hanmyra Art” гуруҳи ҳамда Ўзбекистон вакили Гулнара Алламбергенова томонидан банд этилди.\nМалайзиялик Камарул Баисах фестивалнинг энг ёш иштирокчиси сифатида эътироф этилди.\nЭнг ёши улуғ иштирокчи номинациясида ўзбекистонлик Отахон Матякубов мукофотланди.\nБундан ташқари, “Мухлислар эътирофига сазовор бўлган энг яхши иштирокчи”, “Ҳайъат аъзоларининг меҳрини қозонган иштирокчи”, “Бахшичилик санъати фестивалининг энг яхши тарғиботчиси”, “Меҳр-оқибатни тараннум этгани учун”, “Анъаналарга содиқ бахши”, “Қадриятлар давомчиси”, “Аждодларнинг унутилаётган урф-одатларини тараннум этгани учун”, “Дўстлик ришталарини тараннум этгани учун”, “Халқларнинг қадимий мерос тарғиботчиси” номинациялари совриндорлари ҳам тақдирланди.\nТаъкидлаш жоизки, Халқаро бахшичилик фестивалининг очилиш маросими 6 апрель куни бўлиб ўтиб, 10 апрелга қадар давом этди, унда Ўзбекистон Президенти Шавкат Мирзиёев нутқ сўзлади.\n“Биз халқ ижодиётини, турли ўлкаларда бахши, жиров, оқин, манасчи, шоир, ошиқ каби номлар билан аталадиган, ўз тимсолида ҳам шоирлик, ҳам созандалик, ҳам хонандалик маҳоратини мужассам этадиган инсонларнинг нодир истеъдодини ҳар томонлама қўллаб-қувватлашимиз зарур. Бугун ўз ишини бошлаётган Халқаро бахшичилик санъати фестивали айни шундай улкан ва муҳим мақсадга қаратилганини алоҳида таъкидламоқчиман. Агар биз бу ноёб санъатни сақлаб қолиш учун бугун барчамиз биргаликда ҳаракат қилмасак, эртага, афсуски, кеч бўлади, келгуси авлодлар, тарих бизни кечирмайди”,- деди Президент.\nТуркияда цитрус мевалар фестивалига тайёргарлик жараёнидан фотожамланма


Ўзбекистон фармацевтика бозорида қалбаки дорилар кўпаймоқда\n16 январ 2021, Тошкент вақти: 20:01\nСаида Маълумотларга қараганда, бугунги кунда жаҳон фармацевтика бозорининг 10 фоизини қалбаки дорилар эгалаган. Ўзбекистонда ҳам бундай дорилар салмоғи ошиб бормоқда.\nБу ҳолат мамлакатдаги мутахассисларни хавотирга солаётир. Чунки, уларнинг айтишича, қалбаки дорилар беморни даволашда кутилган натижани бермайди. Бундан ташқари, аҳоли ўртасида турли аллергик касалликларнинг кўпайиб бораётганига ҳам айнан шу дорилар сабабчи.\nҚалбаки ва сифатсиз дориларнинг баҳоси арзонлиги боис фуқаролар айнан уларни харид қилишга ҳаракат қилмоқда. Кузатувчилар бу ҳолни аҳолининг асосий қисми қалбаки дорилар ҳақида етарли маълумотга эга эмаслигида, деб билмоқда.\nМутахассисларнинг таъкидлашича, қалбаки дорилар мамлакатга кўп ҳолларда ноқонуний тарзда кириб келиб, чайқов бозорларида сотувга чиқарилади. Норасмий манбалар эса бундай дорилар хусусий дорихоналарда ҳам сотилаётгани кузатилаётганидан огоҳ этади.\nТаҳлилчи Гавҳар Ортиқованинг фикрича, дори сотишда ҳозирча давлат монополиясидан воз кечмаслик керак эди. Чунки, дейди у, хусусий дорихоналарда мутахассис-провизорлар етишмайди, борлари ҳам хусусий мулк эгасининг йўриғи асосида ишлайди. Агар хўжайин қалбаки дорини сотишни буюрса, у қаршилик қила олмайди.\nЎзбекистон Божхона қўмитаси матбоут марказидан олинган маълумотларга қараганда, яқинда ўтказилган рейд давомида “Тошкент” темир йўл вокзалида ноқонуний равишда олиб келинган умумий қиймати 10 миллион сўмлик “Нестатин” дориси ушлаб қолинган. Лаборатория таҳлиллари бу дорининг қалбаки эканини кўрсатган.\nМазкур қўмита матбуот маркази раҳбари Абдумўмин Тилововнинг айтишича, жорий йилнинг 10 ойи давомида мамлакатга ноқонуний равишда олиб келинган 75 минг долларлик дори мусодара қилинган.\nСоғлиқни сақлаш вазирлиги Дорилар ва тиббий техника сифатини назорат қилиш бош бошқармаси ҳузуридаги Дориларни экспертизадан ўтказиш ва стандартлаш давлат маркази директори Азиз Дўстматовнинг таъкидлашича, Ўзбекистонга қалбаки ва сифатсиз дорилар кириб келишининг олдини олиш кўп жиҳатдан аҳолининг ўзига боғлиқ. Мижоз дори сотиб олаётганда, албатта, ушбу дорининг сифат сертификатини сўраши керак. Бундай сертификатга эга бўлмаган дори эса қалбаки ёки сифатсиздир.


Ҳазрат Навоийнинг “Сўздурки, нишон берур ўликка жондин, сўздурки, хабар берур жонға жонондин” деган мисралари маълум ва машҳурдир.\nҲазрат Навоийнинг “Сўздурки, нишон берур ўликка жондин, сўздурки, хабар берур жонға жонондин” деган мисралари маълум ва машҳурдир. Шу маънода биз сўзни илоҳий бир неъмат деб баҳоласак бўлади. Рост-да, агар шу неъмат бўлмаса, ҳолимиз не кечар эди.\nНазаримизда, инсонни инсон айлаган энг улуғ мукофот бу сўздир, аниқроқ айтадиган бўлсак, ота-боболаримиздан мерос бўлиб келаётган азиз ва муқаддас тилимиздир.\nМен Оҳангарон туманида катта бўлганман. Шу ерда суягим қотган. Шу элнинг эртаклари, лапарлари, ўланларини эшитиб улғайганман. Одамларнинг ўзига хос суҳбат йўсини кўнглимга олам-жаҳон нур бағишлаган. Халқнинг шу улуғ меросини кузатиб, у билан ҳаётини боғлаган инсон сифатида айтишим мумкинки, бундай улуғ, жозибадор, бой, гўзал тилимиз билан ҳар қанча фахр этсак бўлади.\nНадоматки, тилимизнинг қадрига етмайдиганлар, ҳатто уни камситадиганлар тоифаси ҳам пайдо бўлиб қолди. Бу ниҳоятда қайғули, ғамгин ҳодисадир. Албатта, бунга ўзимизнинг ҳам айбимиз бор. фарзандларимизга тилимиздан фахр этиш туйғусидан сабоқ бермадик. Улар ўз тилимизни унутиш ҳисобига бошқа тилларни ўрганса, хурсанд бўлдик, олқишладик. Аввал ўз тилингни бил, кейин бошқа тилларни ўргансанг ярашади, деб айтмадик. Жадид боболарнинг икки тил эмас, тўрт тил лозим, деган ҳикматли сўзларини теран тушуниб етмадик.\nЯна жадид боболарнинг фикрларига келамиз: ҳақ берилмас – олинур. Хўш, бу ўринда ҳақ қандай олинади. Менимча, фарзандларимизга илмий, адабий, маърифий меросимизни чуқур ўргатиш билан бу эзгу ишни амалга оширсак бўлади. Фарзандларимизни бошқа тилларга ихтисослашган боғча-мактабларга беришдан олдин уларга ўзбек тилидек улуғ тилни ўргатайлик. Улар билсин, бу тил уни дунёга келишига сабаб бўлган ота-онасининг тили. Унинг ҳурматини жойига қўйиш чин фарзандлик бурчдир. Фарзандларимиз “Алпомиш”, “Гўрўғли”, “Ошиқ Ғариб ва Шоҳсанам”, “Тоҳир ва Зуҳра” каби достонларимизни, “Уч оға-ини ботирлар”, “Ур тўқмоқ”, “Зумрад ва Қиммат” каби эртакларимизни ўқиб-эшитиб, “Чўли Ироқ”, “Муножот”, “Лазги” каби куй-қўшиқларимизни тинглаб улғайсин. Ёшларимиз Алишер Навоий, Бобур, Огаҳий, Машраб, Муқимий, Фурқат, Абдулла Қодирий, Чўлпон, Ғафур Ғулом, Ойбек, Ҳамид Олимжон, Асқад Мухтор, Саид Аҳмад, Эркин Воҳидов, Абдулла Орипов, Шукур Холмирзаев, Ҳалима Худойбердиева каби адибларимизнинг меросидан баҳраманд бўлиб улғайиши зарур ва шарт. Ана шундагина болаларимиз қалбида миллий ғурур, ифтихор туйғуси шаклланади. Ва улар тилларини ҳурмат қилади, ўз она тилини мукаммал ўрганади. Зеро, ўз тилини эъзозламаган киши бошқаларнинг тилини ҳурмат қилишни билмайди.\nЎзбек тилига Давлат тили мақоми берилганига ўттиз йилдан ошди. Кейинги йилларда тилимизга эътибор яна ҳам кучайди. Давлатимиз раҳбари ташаббуси билан 21 октябрь санаси Ўзбек тили байрами сифатида нишонланадиган бўлди. Энди барчамиз жипслашиб, бир мақсад ва маслак йўлида бирлашиб, жаҳон миқёсида тилимизнинг мавқеини ошириш йўлида астойдил ҳаракат қилмоғимиз керак. Давлат ва нодавлат ташкилотлари, барча идоралар ўзбек тилида иш юритиши шарт экани қонун билан мустаҳкамланиши лозим. Бунга амал қилмаганлар эса қонун олдида жавоб бериши керак. Биз бу каби қонун ва қарорлар чиқаришда, ўз мамлакатимизда ўз она тилимизда сўзлашиш ҳамда иш юритишда эътироз ёки қаршилик билдирганларга муносиб жавоб беришимиз лозим. Бунга шунчаки қараб туришга асло ҳаққимиз йўқ.\nШайх Муҳаммад Ғаззолий айтганидек, ўғри журъатли ва уй эгаси қўрқоқ бўлса, уй иложсиз қўлдан бой берилади. Ўз уйимизда туриб, уни ҳимоя қила олмасак, келажак авлод олдида кечирилмас хатога йўл қўйган бўламиз. Аллоҳ шундан асрасин. Тилимизни асрайлик, азизлар!


Finance.uz - Автомашина вақтида етказиб берилмаса, пули қайтариладими?\nАвтомашина вақтида етказиб берилмаса, пули қайтариладими?\nЎзбекистон Истеъмолчилар ҳуқуқларини ҳимоя қилиш жамиятлари федерациясига Қарши тумани «Ўзбекистон» кўчаси 35-уйда яшовчи Илҳом Боймуродов «Ориент Авто Лизинг» корхонаси хизматидан норози экани ҳақида мурожаат қилди. Илҳом Боймуродов автомашина сотиб олиш учун мазкур корхона билан шартнома тузган. Аммо орадан 7 ой муддат ўтган бўлса-да, фуқарога «Нексия-3» автомашинаси етказиб берилмаган, деб ҳабар беради ЎзА.\nВаҳоланки, мижоз корхонага 51 184 000 сўм олдиндан тўлаб қўйган. Автомобилни етказиб бермагани учун мижоз корхона раҳбарларидан тўланган пулни қайтаришини сўраб мурожаат қилган. Аммо унинг мурожаатлари жавобсиз қолган.\nМурожаат мутахассислар томонидан ўрганилганида, ҳақиқатдан «Ориент Авто Лизинг» корхонаси томонидан истеъмолчи ҳуқуқи бузилганлиги маълум бўлди. Корхона раҳбарларига Ўзбекистон Республикаси «Истеъмолчиларнинг ҳуқуқларини ҳимоя қилиш тўғрисида»ги қонуннинг тегишли бандлари талаблари тушунтирилди. Натижада фуқарога 51 184 000 сўм маблағи қайтариб берилди. «Ориент Авто Лизинг» корхонаси раҳбарларига келгусида бу каби камчиликларга йўл қўйилса, қонунда белгиланган тартибда чора кўрилиши тушунтирилди.


Ўзбекистондан Иссиқкўлга самолётда бориш мумкин бўлади\n19:58 / 21.04.2017\nЎзбекистондан Иссиқкўлга самолётда бориш мумкин бўлади. Бундай имконият айни дамда Ўзбекистон ва Қирғизистон авиация ҳукуматлари ўртасида ишлаб чиқилмоқда, деб хабар бермоқда "Ўзбекистон ҳаво йўллари" МАК Ахборот хизмати Кун.uz'га.\nТаъкидланишича, айни вақтда туристик мавсумга атаб парвозлар географиясини кенгайтириш бўйича иш олиб борилмоқда. Шу тариқа, Иссиқкўлдаги кўлга кўпроқ ҳордиқ чиқарувчиларни жалб этиш режалаштирилмоқда. Бугунги кунда Олмаота-Томчи йўналиши бўйича ҳар йили қозоқ авиакомпаниялари чартер рейсларини амалга оширмоқда. Бундан ташқари, Қирғизистон ва Россия транспорт вазирликлари делегациялари учрашувларида томонлар Новосибирск-Томчи йўналишини очиш бўйича келишиб олишди.\nХабарга кўра, Қирғизистон Республикаси фуқаролик авиацияси Агентлиги вакиллари ўзбекистонлик ҳамкасбларига Тошкент-Томчи йўналиши бўйича парвозларни ташкил этишни таклиф қилишмоқда. Май ойида Ўзбекистон ва Қирғизистон авиация ҳукуматларининг икки томонлама маслаҳатлашувларини ўтказиш мўлжалланган. Фуқаролик авиацияси Агентлиги Ўзбекистон ҳудудидаги нуқталардан “Иссиқкўл” аэропортига ўзбек авиакомпаниялари томонидан парвозлар бажарилишини таклиф қилган.


ТАЪТИЛ ДАВРИДА ТАЪЛИМ-ТАРБИЯ ЖАРАЁНИ ТЎХТАБ ҚОЛМАЙДИ » "Bulung‘ur hayoti" gazetasi\nGazeta: admin Қўйилган сана: 26-05-2020, 13:56 Рукун: ТАЪЛИМ / ТУМАН ХАЁТИ Кўрилди 0\nБулунғур туманидаги мактабгача таълим ташкилотлари жами 96 та бўлиб, шундан давлат мактабгача таълим ташкилотлари 29 та, давлат хусусий шерикчилик асосидаги мактабгача таълим ташкилоти 4 та, нодавлат мактабгача таълим ташкилот 2 та, оилавий нодавлат мактабгача таълим ташкилотлари 62 тани ташкил этади. Бугунги кунда тумандаги мактабгача ёшдаги болаларнинг 9617 нафари яъни 59 % мактабгача таълим ташкилотларига қамраб олинган.\nИнсоният ўтган йилларда қанчадан-қанча синовли кунларни бошдан ўтказди. Бугун дунёни қамраб олган коронавирус инфекцияси ҳам барча давлатлар олдига, инсонлар зиммасига катта масъулият юклади. Вируснинг хавф ва зарарларини ўз вақтида тўғри баҳолаган мамлакатимиз карантин даврида амалга оширилиши зарур бўлган тадбирларни белгилаб олди. Шу ўринда Мактабгача таълим вазирлиги томонидан ҳам коронавируснинг олдини олишга доир белгиланган чораларга мувофиқ жорий йил 16 мартдан мамлакатимиздаги барча турдаги МТТ фаолияти вақтинча тўхтатилди. Барча турдаги давлат мактабгача таълим ташкилотларида дезинфекция тадбирлари амалга оширилди.\nШу давр мобайнида Фарзандларимизга таълим-тарбия беришда узилиш бўлмаслиги кераклиги инобатга олиниб мактабгача ёшдаги болаларнинг билим олишлари ҳамда бўш вақтини мазмунли ўтказишлари учун мактабгача таълим ташкилотлари тарбияланувчиларига ҳам масофадан таълим-тарбия олишлари жорий этилди. Шу мақсадда Ўзбекистон Республикаси Мактабгача таълим вазирлиги ҳам бир қатор лойиҳаларни амалга оширди. Жумладан, болаларга сифатли ва самарали таълим беришда ота-оналарга кўмак бериш мақсадида “Робоборик билан ўқувчи бўл!” онлайн курсидан бепул фойдаланиш имкони тақдим этилди. Ўзбекистон Миллий телерадиокомпанияси ёрдамида “Онлайн болалар боғчаси” дастури йўлга қўйилди. Дастур “Илк қадам” ва “Ақлвой” таълим лойиҳаларини қамраб олган.\nКарантин эълон қилинган кундан бошлаб тумандаги МТТ тарбияланаётган тарбияланувчиларга онлайн ва масофавий таълим-тарбия бериш учун туман мактабгача таълим бўлими ва МТТ да ота-оналар билан ҳамкорликдаги “Ота-оналар ва педагоглар” телеграмм гуруҳлари ташкил этилди. Бунинг учун мактабгача таълим вазирлигининг аввалдан ташкил этилган электрон таълим порталидаги мавжуд ўқув ва машғулот материаллари базасидан фойдаланиб келинмоқда.\nТарбиячилар ота-оналар билан мунтазам боғланиб мулоқотда бўлишиб масофадан топшириқларни бериб ва уларга ҳафта мавзулари асосида болажонлар билимини мустаҳкамлаш борасида тушунчалар бериб боришаяпти.\nБундан ташқари тарбияланувчилар “Болажон” каналидаги машғулотларни мунтазам равишда кўриб боришмоқда. Дастурлар “Илк қадам” давлат ўқув дастурига мувофиқ ташкил этилганлиги туфайли болалар ўзлаштиришда қийналишмаяптилар ва ҳар бир машғулотни қизиқиш билан кутмоқдалар.\nБугунги синовли даврда, туман мактабгача таълим бўлими ҳам карантин қоидаларига тўлиқ амал қилган ҳолда иш олиб бормоқда. Тарбияланувчиларни барчаси карантин давомида ўз уйларида қолиши, қоидаларга қатъий амал қилишлари боробарида масофавий таълим жараёнларида фаол бўлиш, тақдим этилаётган машғулотлар билан танишиш ва ўзлаштириб бориш, берилаётган машғулотларни ўз вақтида бажаришлари бўйича бўлим мудири ўринбосари Д.Ахмедов томонидан онлайн тарздаги ота-оналар ҳамкорлигидаги тизими жорий этилган. Бунда бўлимдаги таълим-тарбия сифатини таъминлаш ва методик хизматни ташкил этиш шўъбаси мутахассислари Ш.Саттарова, Н.Исмоилова, С.Синдаров, болалар хавфсизлиги ва соғлом овқатлантиришни таъминлаш шўъбаси мутахассиси М.Бўроновалар томонидан тегишли кўрсатмалар ва тавсиялар мунтазам бериб бориш билан бирга тарбияланувчилар ўртасида онлайн тарзда турли хил кўрик-танловлар ҳам ўтказиб келинмоқда.\nБундан ташқари 9-МТТ мудираси Л.Бердиева, 17-МТТ мудираси Ф.Эшбекова, 4-МТТ мудираси О.Шертоева. 27-МТТ мудираси Д.Норқуловалар ва тарбиячилардан Турабова Раъно, Алламуродова Шахноза, Норбоева Ўғилой, Умарова Шарофат, Уришева Севара, Агалиева Наймен, Ўролова Улбўсин ва Жўраева Шахнозалар МТТ ларнинг методист, педагог, дефектолог ҳамда тарбиячилари ҳам кунлик режа асосида онлайн машғулотлар ўтмоқда. Бу вазиятда болаларнинг ота-оналари билан ҳам кўпроқ мулоқот қилиш имкони бўлади. Таълим-тарбия сифатини баҳолашда ота-оналар ҳам фикрларини билдирмоқда. Болажонлар билан якка ишлаш амалиёти уларнинг яхши ривожланишига кўмак беради. МТТ ҳамширалари томонидан ҳар куни болалар билан онлайн мулоқотда шахсий гигиенага риоя қилиш, қўлларини тез-тез совунлаб ювишни уқтирилаяпти. Қолаверса, тарбияланувчиларни ота-оналари билан боғланиб уларнинг ҳолидан мунтазам хабар олиб турилибди. Ҳолат юзасидан вилоят мактабгача таълим бошқармаси штабига кунлик ахборот тақдим этилмоқда.\nТуман мактабгача таълим бўлими томонидан ҳар бир МТТ учун алоҳида телеграмм гуруҳлари ва каналлари ташкил этилган бўлиб, улар орқали тарбияланувчиларни ҳар кунги аҳволи ва саломатлиги бўйича бўлим штабига масофадан кунлик ҳисоботлар тақдим этилмоқда. Телеграмм гуруҳларида асосан туман мактабгача таълим бўлими мутахассисларини МТТ мудиралари ва ҳамшираларини тавсия маълумотлари жойлаштириб борилмоқда.\nТарбияланувчилар учун ҳар бир МТТ кесимида биттадан жами 22 та телеграмм гуруҳи ташкил этилиб масофавий таълим-тарбия гуруҳлари тузилиб мазкур гуруҳлар орқали педагог ва тарбиячилар болалар билан кундалик мулоқоти йўлга қўйилган.\nБу каби амалга оширилаётган ишлар тарбияланувчиларга ҳар бир машғулот ва мавзу билан танишиш, машғулот турига қараб олдиндан тайёргарлик кўриш, мавзу юзасидан туғилажак саволларни олдиндан тайёрлаш ҳамда мустақил ўқиш кўникмасини болажонларда шакллантириш имконини яратмоқда.\nШунингдек, МТТ ларда таълим олаётган 6 ёшдан юқори тарбияланувчилар учун алоҳида онлайн машғулотлар ўтказилмоқда. Хусусан, улар учун алоҳида телеграмм канали очилган бўлиб, кунлик, ҳафталик ва ойлик иш режалар мавзуси ишлаб чиқилган. Айни пайтда “Менинг жонажон Ўзбекистоним”. “Менинг шаҳрим – менинг маҳаллам”, “Мен ва менинг оилам”, “Мен ва менинг дўстларим”, “Коронавирусни биргаликда енгамиз” каби мавзулар ўрин олган. Ундан ташқари МТТ лардаги тарбияланувчилар телеграмм “Кичик гуруҳ”, “Ўрта гуруҳ”. “Катта гуруҳ” ва “тайёрлов гуруҳ” ларга ажратилган бўлиб, ҳар бир гуруҳ учун тематик мавзулар режаси ишлаб чиқилган. Онлайн машғулотларни нафақат тарбиячи мутахассислар балки боғча мудиралари ҳам қизиқарли қилиб ўтказишмоқда. Бу эса ўз ўрнида боғча тарбияланувчилари ота-оналарига миннатдорчилигига сабаб бўлмоқда. Улар ўз миннатдорчиликлари телеграмм каналига узатилмоқда.\nХуллас туман МТТ жамоаси карантин вақтида ҳам ҳар бир дақиқани ғанимат билиб, ёшларимизга таълим-тарбия бериш ишларини асло тўхтатгани йўқ.\nБулунғур туман МТБ мудираси\nУЙ ШАРОИТИДАГИ БОҒЧАЛАР


ЎЗГАНИНГ ҲАҚҚИДАН ҚЎРҚИШ — Zamaxshariy.uz\nЎЗГАНИНГ ҲАҚҚИДАН ҚЎРҚИШ\n23 февраля, 2019 admin Без рубрики\nАллоҳ таоло инсонни яратиб унга “шаҳват — кўнгил тусаши, хоҳлаши” ни бериши билан бирга ақл неъматини бериб ўзга маҳлуқотларидан фарқли азизу мукаррам қилиб яратган. Одамзот анашу ақли билан роббисини таниб, унинг буйруқларига бўйсуниб яшаса, фаришталардан ҳам унинг даражаси юксак бўлади. Чунки фаришталарда фақат ақл бўлиб уларда шаҳват йўқ шунинг учун улар, Аллоҳнинг амрларига сўзсиз бўй сунадилар. Ҳар бир иш ва юмушни ақл ишлатиб, фикр қилиб кўриш инсоннинг бурчидир.\nҚуръони карим ва суннати набавия ҳукми ила ҳалол ва ҳаром ўртасидаги фарқ очиқ ойдин баён қилинган. Ким уларга эргашса, ҳаромдан ҳазар қилса, ўзганинг ҳаққига тажовуз қиишдан тийилса, шундагина Ислом уммати номига муносиб бўлади. Аллоҳ таоло Бақара сурасида шундай марҳамат қилади:\n“Эй одамлар, ердаги ҳалол-пок нарсалардан тановул қилингиз ва шайтоннинг изларидан эргашмангиз! Албатта, у сизларга аниқ душмандир”(Бақара сураси, 168-оят).\nУшбу ояти каримада шайтоннинг изларидан эргашиш ҳалол-пок ризқларни ейишга зид қилиб қўйилмоқда. Ўтган аҳли солиҳларимиздан Саҳл ибн Абдуллоҳ: “Нажот уч нарсада – ҳалол ейиш, фарзларни адо этиш ва Набий алайҳиссаломга эргашишдадир”, деганлар.\nҚуръони каримнинг бошқа оятида Аллоҳ таоло шундай марҳамат қилган:\n“Мол (ва бойлик)ларингизни ўрталарингизда ботил (йўллар) билан емангиз!” (Бақара сураси, 188-оят).\nМолни ботил йўллар билан ейишга рибо (яъни судхўрлик), порахўрлик, алдамчилик, нархни сунъий тарзда ошириш, ўғрилик, фирибгарлик ва товламачик каби йўллар ила мол топиш киради.\nҲалол луқманинг аҳамияти ва ҳаромдан топилган мол-мулкнинг зарари борасида Пайғамбаримиз соллаллоҳу алайҳи васалламдан қуйидаги ҳадис ворид бўлган:\nУ зот соллаллоҳу алайҳи васаллам айтадилар: “Албатта, Аллоҳ таоло покдир ва У пок нарсанигина қабул қилади. Дарҳақиқат, Аллоҳ таоло пайғамбарларга буюрган нарсани мўминларга ҳам буюрган. У айтганки: “Эй, пайғамбарлар! Пок (таом)лардан тановул қилингиз ва эзгу (иш) қилингиз!” (Мўминун сураси, 51-оят) ва яна айтдики: “Эй, имон келтирганлар! Сизларга Биз ризқ қилиб берган покиза нарсалардан енглар!” (Бақара сураси, 172-оят). Шундан сўнг, Расулуллоҳ с.а.в бир киши ҳақида айтдилар: “У узоқ (ҳаж) сафарига чиқиб, соч-соқоли тўзғиб, чангга ботган ҳолда икки қўлини осмонга кўтариб, эй, Роббим, эй, Роббим, дейди. Ваҳоланки, егани ҳаром, ичгани ҳаром, кийгани ҳаром, ҳаромдан озиқланган! Қаердан ҳам дуоси ижобат бўлсин?” (Имом Муслим ривояти).\nДемак, мусулмон инсон ҳаромдан, бировнинг ҳаққидан дўззахга тушишдан қўрққани каби қўрқиши зарур. Зотан, инсон бировнинг игна қадар ҳаққи сабабидан ҳалокатга учраши мумкин. Бу эса турли касб ва соҳаларда хизмат қилаётганлар иймону ихлос билан ҳалолликни лозим тутишини ифодалайди.\nМинг афсуслар бўлсинки, бугунги кунда ёлғончилик, ваъдага вафосизлик, товламачилик, бировни алдаб пул ва нарсаларини олиш, қарз, омонатга нарса олиб, бермасдан юриш, оддий ҳолатларда ҳам ёлғон гапириш, ўз манфаатини ўзганинг манфаатидан, ҳаққидан устун қўйиш каби разил иллатлар, оғир гуноҳлар борки, баъзи инсонларга касб-корларида оддий ҳолга айланиб бормоқда. Бу иллатлар нафақат инсоннинг умри, ризқи, моли, оиласидан баракани кетказади, балки кишининг охирати учун ҳам аянчли оқибатлари учун ҳам сабаб бўлиб қолади. Шу сабаб бундай иллатлардан огоҳ бўлишимиз даркор. Зеро ибни Аббос розияллоҳу анҳудан ривоят қилинган ҳадиси шарифлардан бирида бундай дейилган: “Муҳаммаднинг жони қўлида бўлган Зотга қасамки, банда қорнига битта ҳаром луқмани ташлаши билан қирқ кунлик амали қабул бўлмайди. Қайси банданинг эти ҳаром ва рибо орқасидан ўсган бўлса, у дўззахга лойиқдир” (Имом Табароний ривояти).\nБошқа бир ҳадиси шарифда: “Кимики қаердан мол топаётганига эътибор қилмаса, Аллоҳ ҳам уни дўззахнинг қайси эшигидан киришига парво қилмайди”, дея, инсонларни ҳалол ризқни талаб қилишга, бировнинг ҳаққидан огоҳ бўлишга қаттиқ ундаганлар.\nЎтган солиҳ ота-боболаримиз тарозидан уриб қолувчилар ҳақида: “Бир дона донни фойда қиламан деб, кенглиги еру осмонларча бўлган жаннатни бой берганларнинг ҳолига вой бўлсин!” – дер эдилар.\nЗайд ибн Арқам розияллоҳу анҳу Абу Бакр Сиддиқ розияллоҳу анҳунинг доимо ҳалолликка эътибор беришлиги, шубҳали луқмадан ҳам эҳтиёт бўлиши хақида шундай дейди:“Абу Бакр Сиддиқ розияллоҳу анҳунинг бир қули бўлиб, у ишлаб бир нарсалар топиб келар эди. Бир кеча ўша қул таом олиб келди. Абу Бакр розияллоҳу анҳу ундан бир луқма еган вақтида қул у кишига сизга нима бўлди? Ҳар кеча мендан олиб келган нарсаларимни қайси йўл билан топиб келганим ҳақида сўрар эдингиз, бу кеча эса сўрамадингиз, – деди.\n–Буни ейишга мени очлик мажбур қилди. Буни қайси йўл билан топиб келдинг? – деди Абу Бакр розияллоҳу анҳу.\n–Жоҳилият пайтида бир қавм олдидан ўтаётиб уларга афсун қилган эдим. Бу хизматимга улар менга ҳақ беришни ваъда қилишган эди. Бугун уларнинг олдидан ўтиб кетаётсам, тўй бўлаётган экан, ўша ваъда қилган нарсаларини беришди, – деди қул.\n–Мени ҳалок қилай дебсан-ку, – деди Абу Бакр розияллоҳу анҳу ва қўлини оғзига тиқиб қусишга харакат қила бошлади. Еган нарсаси эса чиқмади. У кишига бу нарса фақат сув билан чиқади, дейилди. У киши бир идишда сув олиб келишларини буюрди. Сув келтирилгач, ундан ичиб қусишга уринди. Охири еган нарсасини чиқариб ташлади. Шунда у кишига “Аллоҳ сизга раҳм қилсин, бир луқмани деб шунчалик қиласизми?” – дейилди.\nАбу Бакр розияллоҳу анҳу: Агар еган нарсам жоним билан қўшилиб чиқадиган бўлганида ҳам, албатта чиқарар эдим. Расулуллоҳ алайҳиссаломнинг “Ҳаромдан ўсган ҳар бир жасадга дўззах вожибдир”, деганларини эшитганман. Ушбу луқмадан жасадимда бирор ўсиш бўлиб қолмасин деб қўрқдим”, – деди.\nРивоят қилинишича, улуғ аждодимиз, буюк муҳаддис олим Абдуллоҳ ибн Муборак раҳматуллоҳи алайҳ Марвда бўлган пайтларида бировдан бир қалам олдилар. Орадан вақт ўтиб Абдуллоҳ ибн Муборак Марвдан Шомга бордилар. Шомга боргач, бояги қалам хаёлларига келиб, дарҳол ортларига қайтиб, орадаги масофа узоқ ва сафарнинг қийинчилигига қарамай, қаламни эгасига топширган эканлар.\nИмом Бухорийнинг оталари Абул Ҳасан Исмоил ибн Иброҳим ўлим тўшагида ётган пайтларида олдиларига яқинлари зиёрат учун киришган экан. Шунда у зот: “Молимдан бирор бир дирҳам на ҳаромдан ва на шубҳадан топилганини билмайман”, деган эканлар. Ушбу ривоятни Имом Аҳмад эшитганларида “Оталарнинг солиҳ бўлиши фарзандларга ҳам наф келтиради”, деган эканлар.\nБиз бугун мана шундай буюк аждодларимизга ҳавас қилсак, етук шахсиятларни тарбия қилиб, етиштирмоқчи бўлсак, аввало бировнинг ҳаққидан ҳазар қилайлик. Ўзимизнинг ва оила аъзоларимизнинг ризқини ҳалолдан бўлишига, унга бирор шубҳали луқма аралашмаслигига жиддий эътибор берайлик.\nЯна шуни ҳам қайд этиб ўтишни лозим деб биламизки, айрим кимсалар коммунал хизмат, яъни давлат томонидан таъминлаб туриладиган электр энергия, газ, сув, ер солиғи ва бошқа тўловларни ўз вақтида тўламасдан мажбурий ижро ходимларини овора қилиб, аҳоли билан жиддий муомала қилишларига мажбур қилаётганлар борлиги ачинарли ҳолдир. Ахир, давлат ҳаққи аслида инсонлар ҳаққи. Уни турли ҳийлалар билан, асоссиз баҳоналар билан ёки ҳисоблагич жиҳозларини тескарига айлантириб ҳақ тўлашдан қочишга ҳаракат қилиш айни гуноҳи кабира эканини эслатиб қўймоқчимиз. Бунга бепарво бўлиш юқоридаги оят-ҳадисларда огоҳлантирилган жазоларга олиб келишини эсдан чиқармайлик.\nАллоҳ таоло халқимизнинг барча ишларини ҳалолдан бўлишини муваффақ қилсин, ҳалол касб қилаётган юртдошларимизнинг касби-корларига баракалар ато қилсин.\nУрганч туман бош имоми М.Муҳаммадамин\nPrevious Post:ХАЁНИ – УНУТМАЙЛИК\nNext Post:ИЛМ ИСЛОМ ТОМОНИДА


Янги йил байрами барчамиз учун, хусусан болажонларга олам-олам қувончу шодликлар олиб келиши билан қадрли айёмлардан биридир. Ўзбекистон “Миллий тикланиш” демократик партияси Наманган шаҳар ташкилоти ташаббуси билан “Сардоба” савдо марказининг болалар кийимлари павильонида ташкил этилган “Болалар шодлигида Янги йил шукуҳи” номли байрам тадбири кичкинтойларга завқу шавқ улашди.\n“Brend kids” масъулияти чекланган жамияти билан ҳамкорликда ташкил этилган байрамона кечага юздан зиёд болажонлар ва уларнинг ота-оналари таклиф қилинди.\nТадбир аввалида ЎзМТДП Наманган шаҳар кенгаши раиси Нозима Рўзиматова, “Brend kids” масъулияти чекланган жамияти раҳбари Абдулаҳад Абдуллаев, “Наманган садоси” газетаси мухбири, партия фаоли Орифжон Жўраевлар сўзга чиқиб, йиғилганларни яқинлашиб келаётган Янги йил байрами билан табриклаб эзгу тилакларини билдирди. Президентимизнинг Конституция байрамига бағишланган тантанали маросимдаги маърузасидан келиб чиқадиган вазифалар хусусида тўхталиб ўтди.\nБолажонлар ўзлари ёд олган шеър ва қўшиқларни айтиб бердилар. Шаҳар маданият бўлими қошидаги “Шодлик” марказининг концерт дастури намойиш қилинди. Айниқса, Қорбобонинг ташрифи, унинг аълочи ва одобли болажонларга аталган совғалари ширинтойларга ўзгача хурсандчилик бахш этди.\nШу куни партия фаоллари “Янги йўл” маҳалласида бўлиб, эҳтиёжманд оилалар ҳолидан хабар олиб, уларнинг 15 нафар жажжи фарзандларига Янги йил совғаларини топширдилар. Бундай эҳтиром уйда ётиб қолган бемор ва ногиронлиги бор болажонларга ҳам кўрсатилди.\nЎзбекистонлик футболчи Виталий Денисов гемотология марказида болаларга қувонч улашди\nМоскванинг «Локомотив» клубида тўп сурадиган ўзбекистонлик футболчи Виталий Денисов жамоадоши Ведран Чорлука ҳамда фахрий Дмитрий Сенников билан болалар гемотология марказига ташриф буюрди.\nБолажонларга қувонч улашиб (фото)\n«UNITED CREATIVE GROUP» ижодкорлари ҳам байрам муносабати билан бир қатор хайрия ишларини амалга оширишди.\nНаманганда мустақиллик тантанаси\nқувонч Янги улашиб тантанаси йил Болажонларга


«Реал» Каземирони сотмоқчи эмас. Клуб «ПСЖ» таклифини ҳам рад этган\n«Реал» яримҳимоячиси Каземиро ёзги трансфер ойнасида жамоани тарк этмайди.\nMarca’нинг ёзишича, «қироллик клуби» молиявий қийинчиликларга қарамай, бразилиялик яримҳимоячига қизиқаётган барча клубларга рад жавобни бермоқда. Мадрид жамоаси Каземирони ҳар қандай нарх айтилмасин бошқа жамоага қўйиб юбормайди.\nҚайд этилишича, ёзги трансфер ойнасида «Реал» Каземиро бўйича «ПСЖ»дан жуда яхши таклиф олган бўлса-да, у бошқа клубга сотилмаслигини билдирган.\nКаземиронинг амалдаги шартномаси 2023 йилга қадар белгиланган. Томонлар кейинги йилда келишувни узайтириши мумкин.\nМаълумот учун, 28 ёшли яримҳимоячи Ла Лига жорий мавсумда 19 ўйинда майдонга тушиб, 4та голга муаллифлик қилган.


Қурбон ҳайити байрами билан - nim.uz\nЎзбекистон миллий метрология институти жамоаси халқимизни мусулмон оламининг энг улуғ айёми Қурбон ҳайити байрами билан қизғин муборакбод этади. Илоҳим бу улуғ кунларда ёшу кексаларни қилаётган эзгу дуоларини Оллоҳнинг ўзи ижобат айласин. Ҳар бир хонадонда тинчлик, хотиржамлик ҳукмронлик қилсин. Халқимиз бошига тушиб турган бу синовли кунларни Оллоҳнинг ўзи осон қилсин. Азиз юртимиз, меҳнаткаш халқимизни яратган ўз паноҳида асрасин. Байрамингиз муборак бўлсин, азиз ватандошлар!


“Оила ва жамият” газетасини (29.03) варақлар экансиз, ундаги мақолаларда бугунги ўзбек жамиятининг анча оғриқли муаммолари тилга олинганига гувоҳ бўласиз.\nТўғри, гап бу муаммоларнинг илдизи, сабаблари ҳақида эмас. Улар шунчаки, йўл-йўлакай тилга олиниб ўтилган. Шунга қарамай, агар сал мулоҳаза қилинса, газета шу пайтгача айтишга журъат эта олмаётган жиҳатларни илғаб олишингиз мумкин.\nМаҳмуд Намозов бугунги ўзбек қўшиқчилигида манманликка берилмаган, юлдузлик касалига чалинмаган, ўз обрўсини сақлашга ҳаракат қилиб келаётган кам сонли хонандалардан биридир.\nАммо газета мухбири билан суҳбатда хонанда жамиятимиздаги айрим масалалар ҳақида ўз фикрларини билдирганки, улар ўқувчида истеҳзо пайдо қилади.\nХусусан, у кўплаб юртдошларимизнинг хорижга иш излаб кетаётгани ҳақидаги мулоҳазаларида бу ҳолатни ишсизлик деб атамаслигини айтар экан, муаммони: “Билмадим, буни қаноатсизлик, дейиш керакми ёки олисдаги қуйруққа ҳавасми”, дея изоҳлайди.\nМана шу гапларни ўқир экансиз, бир вақтлар Ислом Каримовнинг ўз юртида иш топа олмай, Россияда мардикорлик қилиб юрган ватандошларимизни дангасалар, деб атагани ёдга тушади.\nШу билан бирга, хонанда тадбиркорлар ишчи излаб юрганини билдириб, юртдошларимиз бунга кўнмай, беш-ўн сўм кўп пул оладиган хорижни маъқул кўраётганини таъкидлайди.\n“Лекин бола-чақасидан узоқда яшашига, ғурурини поймол қилишига арзирмикан шу?” дея риторик савол ташлайди хонанда.\nМақолада ишлагани эртасига етмайдиган, бир ойлик меҳнати ҳақига бир ҳафта кун ўтказиши ҳам мушкул бўлган, меҳнати қадр топмагани учун хорижда мардикорлик қилаётган ватандошларимиз ҳимоясига бир сўз айтилмагани алам қилади.\nШунингдек, газетада шоира Умида Абдуазимованинг ижтимоий тармоқларда болалар нега газета ўқимаётгани мавзусини кўтариб чиққани ҳақида ёзилган.\nШоира мактабда ўтган китобхонлик кечасида тўплаган олти юз боладан бирортаси Азиз Несин, Марк Твен, Жек Лондонни билмаганидан ёзғиради.\nУ мактабларда болалар беш юз сўмдан йиғиб, бир синф биттадан обуна бўлаётганига эътибор қаратар экан: “Ўқитувчиларни “қайта ўқишлари” учун мажбуран, минг бир тазйиқлар билан икки юз, уч юз минг сўм сарфлатиб, партия ва муаллимлар нашрларига обуна қилдиришади. Тушунолмайман, болаларни ўқитиб имтиҳон қиламизми ёки зиёли аталмиш ўқитувчиларними?” дея савол ташлаган шоира.\ndata-title="Маҳмуд Намозов Ўзбекистонда ишсизлик муаммоси йўқ деб ўйлайди" data-description=""Оила ва жамият" газетасини (29.03) варақлар экансиз, ундаги мақолаларда бугунги ўзбек жамиятининг анча оғриқли муаммолари тилга олинганига гувоҳ бўласиз. Тўғри, ..." data-image="https://eltuz.com/wp-content/uploads/2017/03/rasm2424.jpg" data-url="https://eltuz.com/kozqarash/199346/" data-services="facebook,odnoklassniki,twitter,telegram" data-counter="ig">\nҲа, чойхўрликда бизнинг олдимизга тушадигани йўқ экан дунёда. Блогимни бир чойнак аччиқ чой ичиб олиб кейин ёзаман деб ўйладиму, ...\nЧўкаётган сўмни қандай қутқарамиз?\nМарт ойи бошидан қора бозордаги доллар нархининг 7500-7700 сўмгача кўтарилишини ўзбекистонликлар ваҳима билан кузатишди. Сўмнинг чўкиш сабабини айримлар, 10 ...\nТошкент шаҳри ИИББ наркотиклар тарқатиш иши бўйича айбланаётган тадбиркор Жаҳонгир Умаровга нисбатан қийноқлар қўлланилгани ҳақидаги хабарларни рад этди. ИИББнинг ...


Ота-онасидан мерос қолган ерда ака-ука биргаликда деҳқончилик қилар эди. Уларнинг бири оилали бўлиб, унинг бешта фарзанди бор эди. Иккинчиси эса буйдоқ эди. Мавсум сўнгида ака-ука ҳосилни тенг бўлишиб олар эди.\nКунларнинг бирида укаси:\n– Ҳосилимизни тенг бўлишиб олаётганимиз асло адолатдан эмас. Мен буйдоқман ва эҳтиёжим унчалик катта эмас. Акамнинг эса оиласи катта, унинг харажатлари ҳам шунга яраша, – деб ўйлади.\nЎша кундан бошлаб буйдоқ ука ҳар куни ярим тунда уйидан чиқиб, ўзининг омборидан бир қоп буғдойни елкасига олиб, ҳеч кимга сездирмасдан акасининг омборига қўйиб кела бошлади.\nЎша кунларда акаси ҳам ўзига ўзи:\n– Ҳосилимизни тенг бўлишиб олаётганимиз асло адолатдан эмас. Мен оилалиман, аёлим ва фарзандларим бор. Қариган чоғимда улар мени парвариш қиладилар. Укам бечора қариганда унга ким қарайди! Демак, келажакда унинг эҳтиёжи катта бўлади, – деди.\nШундан сўнг ака ҳам ҳар куни ярим тунда уйдан чиқиб ўзининг омборидан бир қоп буғдойни елкалаб олиб ҳеч кимга сездирмасдан бориб укасининг омборига қўйиб келишни одат қилди.\nАка-ука ўртасида бу иш кўп йиллар давом этди. Аммо ҳеч ким бу ишни сезмади. Негаки, икковининг ҳам омборидаги буғдойнинг миқдори ўзгармас – камайиб ёки кўпайиб қолмас эди. Сўнгра бир кеча ака-ука бир-бирининг омборига буғдой олиб бораётганда юзлашиб қолдилар ва ўшанда бўлиб ўтган ишни англадилар. Елкаларидаги қопни ерга қўйиб, бир-бирини қаттиқ бағрига босдилар.\nДругие материалы в этой категории: « Ҳаётий воқеа: ўкинма болам...\tОқибат »


Уфада икки қиз эрмак қилиб 50 нафар полициячини алдади\n19:47 / 26.08.2015\nУфада оромгоҳда дам олаётган икки нафар 14 ёшли қиз эрмак қилиб ўзларининг ўғирланганликлари ҳақида сохта маълумот бериб, маҳаллий полициячиларни алдади. Бу ҳақда Бошқирдистон Республикаси ИИВ матбуот хизмати сайтида маълум қилинди.\n“Бир қиз қўрққан алфозда милиция бўлимига телефон қилиб, уни ва синглисини номаълум эркак ўғирлаганини айтган. Унинг айтишича, эркак уларни ўрмон томонга олиб бориб, машинага ўтказиб ўғирлаб кетиб, ёпиқ хонада сақлаган. Бироздан кейин жиноятчи қизларни озод қилиш учун ўз шартини овоза этган, яъни 2 миллион рубль талаб қилган. Қиз фақатгина жиноятчи ва унинг машинасининг алоҳида белгиларини айта олган”, дейилади хабарда.\nМилиция бўлимига келиб тушган ушбу хабар бўйича жиноятчи ва қизларни қидиришга бўлимнинг 50 нафар ходимидан ташкил топган бутун шахсий таркиби отланган, улар бутун ҳудудни айланиб чиқишган, уйларнинг томлари ва ертўлаларини текшириб чиқишган. Жиноятчи машинаси белгилари тасвирланган ахборот барча патрулларга жўнатилган. Йўл полициячилари тасвирланган машинага ўхшаш барча машиналарни текширишган. Бироқ батафсил текширувдан кейин қизларнинг ўғирланиши ҳолати умуман бўлмагани аниқланган.\n“Қўнғироқ эгасининг айтишича, у бекорчиликдан телефонни олиб, 02 хизматига телефон қилиб, уларни лақиллатишга қарор қилган. Қизлар балоғатга етмаганлар ишлари бўйича испекторларга шу тариқа эрмак қилишга қарор қилишганини айтишган”, деб таъкидланади ҳуқуқ-тартибот бош бошқармаси матбуот хизматида.\nУшбу воқеа юзасидан текширув ўтказилмоқда. Балоғатга етмаган қизларнинг вакилларини қонун билан белгиланган жавобгарликка тортиш масаласи ҳал қилинмоқда.


Баъзан ҳатто бир ойлик бюджетни режалаштириш — бу маълум бир вақт бизга завқ бағишлаган, бироқ амалда даромадларимизга тўғри келмайдиган харажатлар учун жазо. Бироқ молиявий воситаларимизни назорат қилишнинг нисбатан безарар бошқа бир усули мавжуд. У молиявий маслаҳатчи Марти Кёрц томонидан ишлаб чиқилган. Кёрц одамлар пулларни одатда уч тоифага бўлишини кузатди: эски мажбуриятлар, кундалик харажатлар ва келгусидаги эҳтиёжлар. Даромадларни ушбу тоифалар бўйича тақсимлашни ўрганиб, ҳаётни бироз енгиллаштириш мумкин.


АГМК ортидан Машарипов жамоаси ҳам гуруҳда қолиб кетди - Zamin.uz\n04:34 / 28.04.2021\nАГМК ортидан Машарипов жамоаси ҳам гуруҳда қолиб кетди\nОсиё Чемпионлар Лигаси гуруҳ босқичининг 5-туридан ўрин олган "Шабаб Ал-Аҳли" - "Истиқлол" учрашуви ўз якунига етди. Унда Тожикистон клуби 1:0 ҳисобида ғалабага эришди.\nЎйинда киритилган ягона голни душанбеликлар футболчиси Алишер Жалилов ҳакам томонидан учрашув асосий вақтига қўшиб берилган дақиқаларда рақиб дарвозасига киритди.\nҒалабага эришган қўшниларимиз очколари сонини 10 тага етказиб, гуруҳда пешқадамлик қилишда давом этмоқда. Дубайликлар эса 4 очко билан кейинги босқич умидини буткул йўқотди. Жалолиддин Машарипов ўйинда тўлиқ ҳаракат қилди.\n"Шабаб Ал-Аҳли" - "Истиқлол" 0:1\nГол: Алишер Жалилов (90+6).\n"Шабаб Ал-Аҳли": Мажид Носсир, Волид Аббос, Абдулазиз Ҳуссайн (Игорь Жезус, 64), Ҳамдан ал-Камолий, Салмин Ҳамис (Муҳаммад Марзуқ, 26), Карлос Эдуардо, Мажид Ҳассан, Абдуллоҳ ал-Нақби (Абдулазиз Санқур, 46), Жалолиддин Машарипов, Ҳарид Абдалла (Муҳаммад Жума, 87), Аҳмад ал-Ҳашми.\n"Истиқлол": Рустам Ятимов, Ахтам Назаров, Андрей Мишченко, Алексей Ларин, Манучер Сафаров, Нуриддин Давронов, Манучехр Жалилов, Алишер Жалилов, Зоир Жўрабоев (Ваҳдат Ҳанонов, 90+1), Шаҳром Сулаймонов (Муҳаммаджон Раҳимов, 90+1), Рустам Зоиров. “Замин” янгиликларини “Facebook”да кузатиб боринг\n11-06-2021, 11:08, Спорт\nЯнгиликлар » Спорт » АГМК ортидан Машарипов жамоаси ҳам гуруҳда қолиб кетди\nЎзбекистондаги энг баланд чўққига байроқ тикилди


Россия Президенти Владимр Путин олти нафар Ички ишлар вазири ўринбосарларини ишдан бўшатди.\nБугун эълон қилинган Кремл баёнотида ишдан бўшатилган ички ишлар расмийлари орасида вазирликнинг иқтисодий ва солиқ жиноятлари билан кураш бўлими ҳамда ички текширувлар бўлими бошлиқлари ҳам борлиги айтилади.\nБаёнотда юқори лавозимли мулозимлар нима сабабдан ишдан бўшатилгани маълум қилинмаган.\nИнтерфакс ахборот агентлигининг хабар қилишича, ишдан бўшатишлар Ички ишлар вазирлигини қайта ташкил этиш билан боғлиқ. Эхо Москви радиоси ишдан озод этилган расмийлар орасида Сергей Шадрин борлигига эътибор қаратди. Шадрин Уралдаги Благовешенск шаҳарчасида ўтган йили ички ишлар томонидан йўл қўйилган куч ишлатиш ва зўравонликлар юзасидан олиб борилаётган тергов ишларига раҳбарлик қилаётган эди.\nПутин иккита янги вазир ўринбосарини тайинлади.


Тушда УЙ » Tush tabiri, tushlar tabiri, тушлар таъбири\n07 Sentabr, 2018\nТушда УЙ, ҚАСР, ЮКСАК БИНО\nТушда УЙ: Кўриш фойда ва давлатнинг ортишига, бундай бино сотиб олганини кўриш йўлга отланишдан далолат беради.\nТушда УЙ ЧОРБОҒИ\nТушда боғ кўриш ҳаё-ибога рўза ва нафл намоз каби яширин ибодат қилганларга, Аллоҳга ҳамд-сано айтадиган банда эканлигига ишорадир.\nИбн Сийрийн ва Кирмоний Раҳматуллоҳ алайҳ айтибдирларким, ҳар ким тушида уйнинг устунини бақувват кўрса, далил бўлгайки, унга ғойибдан мол етгай. Агар уйнинг устуни шикаст топса ёки йиқилса, унга мусибат етгай. Устун дини ислом белгиси бўлиб, агар устун бақувват бўлса, дини ислом ҳам кувватли бўлгай.\nТушда устун кўриш беш вақт намозга ишора. Мармардан ясалган устунни кўриш фойдали мол ёки яхши уй бекаси эканлигидан далолат беради.\nУЙҒОНМОҚ туш табири\nТушда ўзини уйгоқ ҳолда кўриш ибодат тўғрилик ва самимийликка, фойдали савдо ва тавба қилишга ишора.\nТушда чодир кўриш йўлга чиқишдан, қабр ёки турмуш ёҳуд уйдан далолат беради. Тушда кўрилган чодир кўпинча мчлкка ишорадир.\nчипқон Тишлар табири\nВужуднинг кўринадиган еридаги чипқон инсонга келадиган ўткинчи сиқилишга, кўйлак остида кўринмайдиган чипкон уй ичида юзага келадиган арзимас дилхираликдан далолат беради.\nИбн Сийрийн айтибдирларким, ҳар ким тушида ўз жойидан чоҳ қазиса, албатта хотин олгай. Агар чоҳнинг сувидан ичса, сув тиниқ ва покиза бўлса, хотини тарафидан унга кўп мол етгай. Агар тушида чоҳ кавласа-ю, сув чиқмаса, хотин дарвешни олгай.\nАгар чоҳнинг суви иссиқ бўлса, хотини молни бемашаққат ҳосил қилгай. Агар чоҳнинг суви лойқа ва қора чиқса, унга ғам-андуҳ етгай. Агар чоҳнинг суви кўп бўлса, молдор хотин олгай.\nАгар чоҳдан сув тортган ҳолда арқон узилиб кетса, унинг хотини боласини чала ташлагай, чунончи ҳикояда келтирилибдики, Абдулло Ибн Аббос Розия алайҳу анҳудан бир одам келиб айтдики, мен тушимда қудуқдан сув тортиб туриб эдим, арқон узилиб кетди, ярми қўлимда қолди.\nАйтдиларки, сенинг хотининг олти ойлик болани чала ташлабдур. Ул одам мусофирлик ҳолида эрди. Уйига борганидан кейин дарҳақиқат ўшандоқ бўлган экан. Абдулло Ибн Аббоснинг сўзларига офарин айтдилар.\n« Тушда нон\nТушда эркак курса »